5 Sticker Kereta Jepun Yang Membawa Makna Unik Masyarakat Mereka

Penulis tak dapat nafikan, sehingga ke hari ini penulis masih nampak pengaruh budaya 'car culture' Jepun di kalangan masyarakat kita.

Ramai pemandu di negara kita kerap kali menampal tulisan bahasa Jepun dan simbol-simbol berorientasikan Jepun di kenderaan milik mereka.

Budaya unik Jepun memerlukan pemandu menampal pelekat-pelekat, yang membawa sebenarnya membawa fungsi regulasi kenderaan wajib. Rekaan logo-logo ini unik dan cantik, sehingga ada juga pemandu di negara kita menampalnya pada kenderaan masing-masing.

Kami tuliskan artikel ini dengan harapan agar artikel ini dapat menjelaskan maksud sebenar pelekat-pelekat kenderaan Jepun ini.

Salah satu pelekat paling popular digemari pemilik kenderaan di negara kita mungkin kerana ramai tidak mengerti apa maksudnya.

Logo ini memang cantik rekaannya dengan gabungan warna hijau dan kuning. Ada yang kata ini logo 'kei car' atau kereta kecil dari Jepun, ada yang kata ini logo untuk kereta JDM; ada juga yang kata ini logo pemilik kereta dari Kedah.

Tanda ini adalah tanda yang perlu diletakkan dibahagian depan dan belakang mana-mana kenderaan tak kiralah kereta, motorsikal atau lori bagi menandakan pemandu yang memandu itu masih belum mencapai usia 1 tahun lesennya.

Digelarkan tanda 'wakaba' atau 'daun hijau' atau 'shoshinsha' yang bermakna 'baru belajar', pelekat ini setara dengan pelekat 'P" yang kita gunakan di negara kita.

Anda pernah menghadapi kesukaran memandu kerana kereta dihadapan bergerak terlalu perlahan?

Kemudiannya setelah anda memotong barulah anda mendapati pemandunya seorang warga emas yang nampaknya kurang jelas penglihatannya, memerlukan dia memandu perlahan - barulah anda menarik balik sumpah seranah anda sebelum itu?Itulah tujuan tanda 'koreisha' ini diwujudkan di Jepun.

Tanda ini membantu pemandu untuk mampu mengenalpasti pemandu-pemandu bertaraf veteran supaya lebih berhati-hati di atas jalan raya.

Pada mulanya simbol koreisha yang digunakan adalah simbol air mata berwarna jingga dan kuning, namun ditukarkan kepada simbol daun yang mewakili warna empat musim  - kerana simbol asalnya dikatakan kurang sensitif pada warga tua.

Semua pemandu di Jepun berusia 75 tahun ke atas wajib menampal tanda ini pada kenderaan mereka.

Jika sistem serupa cuba diperkenalkan di Malaysia, kami cadangkan agar usia 65 tahun menjadi tanda aras. Pada kami, tanda pelekat sebegini ini mempunyai manfaat besar bagi pengguna di atas jalan raya.

Berbeza dengan negara-negara lain yang menggunakan simbol individu duduk di atas kerusi roda, Jepun menggunakan simbol bunga terbalik bagi menandakan pemandu yang sedang memandu itu mempunyai kekurangan upaya pada anggota badan.

Banyak pihak berpendapat Jepun sengaja memilih simbol ini bagi menjaga sensitiviti individu kurang upaya, kerana gambaran seseorang terpaksa duduk di atas kerusi roda mungkin akan membuatkan mereka yang terkesan terasa hati.

Lagipun, bukan semua pemandu mengalami kekurangan upaya yang memerlukan dia duduk di kerusi roda.

Jadi untuk membawa tanda yang lebih universal, kerajaan Jepun menggunakan tanda di atas.

Sama seperti tanda shinta shugai, tanda choukaku shougai dicipta untuk menandakan pemandu yang mengalami kurang upaya - khas untuk mereka yang mengalami masalah pendengaran.

Logo rama-rama dipilih bagi menggantikan logo telinga yang biasanya digunakan di negara-negara lain.

Pemandu-pemandu kereta di Jepun tidak dibenarkan memotong kenderaan bertanda choukaku shougai secara agresif, bagi mengelakkan pemandu yang tidak boleh mendengar terkejut sehingga membahayakan orang lain.

Selain itu tanda itu juga membantu pemandu lain mengenalpasti kenderaan yang tidak mampu mendengar bunyi siren, hon kenderaan lain dan lintasan keretapi.

Dalam mengingatkan pemandu lain berkenaan pemandu sedang belajar pula, kerajaan Jepun tidak pendekatan berbeza berbanding tanda-tanda lain.

Untuk membantu pemandu mengenalpasti pemandu yang sedang belajar dan belum mempunyai lesen, semua kereta yang dipandu pelajar perlu ditampalkan dengan tanda yang sangat-sangat-sangat jelas mesej yang ingin disampaikan.

Tanda ini mengandungi amaran spesifik dalam bentuk teks iaitu 'kyuu bureeki chuui, kanmenkyou, renshuuchuu' atau terjemahannya - "hati-hati kereta boleh berhenti mengejut, lesen sementara, sedang belajar."

Mungkin kita perlu mempunyai tanda serupa memandangkan ramai juga pemandu kita dilihat kurang senang dengan kelembapan pemandu yang sedang belajar memandu.

Apatah lagi apabila enjin kenderaan bergear manual mati dan kereta pelajar mula menghalang laluan orang yang bergegas hendak ke sana ke mari.


8 Individu Yang Mendapat Bayaran Tertinggi Bagi Setiap Muat Naik Gambar Di Instagram

Instagram mungkin bermula sebagai platform media sosial untuk memuat naik gambar makanan atau swafoto, namun ia bertukar menjadi lombong emas dengan begitu pantas bagi mereka yang bijak untuk mendapatkan gelaran "influencer" atau lebih tepat, instafamous.

Mereka ini menjana pendapatan melalui iklan-iklan dan muat naik yang ditaja. Terma yang digunakan secara meluas di Malaysia adalah "paid review" atau ulasan berbayar.

Walaupun status influencer sebelum ini lebih kepada mereka seperti blogger, namun kini sesiapa sahaja boleh mendapat status ini daripada model kepada pelakon.

Malah, di Malaysia, sesiapa sahaja mampu menjadi instafamous dengan pelbagai cara. Ada yang mempunyai raut wajah cantik, berbadan sado, dan ada juga yang melakukan perkara bodoh bagi mendapatkan perhatian.

Apa sekalipun cara, Instagram sudah tentunya menjadi platform yang mudah untuk menjana pendapatan ketika ini. iluminasi.com kongsikan 8 individu yang menerima bayaran paling tinggi bagi setiap muat naik di Instagram.

Bintang bola sepak Neymar Jr. mampu menghasilkan wang dengan mudah melalui muat naik yang mempromosikan laman membeli-belah atas talian Wish dan juga penajanya iaitu Nike.

Kerjasama dan perkongsian tidak didedahkan, tetapi ini adalah contoh jelas kandungan iklan yang dimuat naik Neymar, yang bernilai RM2.49 juta setiap satu.

Peminat-peminat Justin Bieber, "Belieber" akan membeli apa sahaja yang dipromosikan oleh idola mereka ini. Maka, tak hairanlah Justin boleh mengaut keuntungan sebanyak RM2.61 juta bagi setiap muat naik tajaan.

Seperti selebriti yang lain, Justin seolah-olah tidak mendedahkan kerjasama dan tak ada mana-mana jenama yang begitu jelas mempunyai kaitan dengannya di laman Instagramnya.

The Rock juga kerap dilihat memuat naik gambar tajaan dan satu-satunya produk yang beliau promosikan secara terbuka adalah kasut yang merupakan sebahagian daripada kerjasamanya bersama Under Armor.

Video Beyoncé dan Jay-Z baru-baru ini, Apeshit, mungkin membantu Muzium Louvre membuat keuntungan yang lumayan. Instagram Beyonce tidak begitu digunakan untuk tujuan penajaan.

Dan kerana dia jarang menulis kapsyen pada gambar yang dimuat naik, adalah tidak jelas item yang mana menjadi sebahagian daripada penajaan.

Sudah tentu senarai ini tak akan lengkap tanpa "influencer" yang memiliki 114 juta pengikut di Instagram ini. Seperti Kylie, Kim juga fokus pada jenama kecantikannya sendiri sejak kebelakangan ini.

Namun, Kim Kardashian dengan mudah boleh mendapatkan bayaran sebanyak RM2.99 juta daripada muat naik yang mempromosikan pil "morning sickness".

Atlet paling popular di dunia ini merupakan pilihan terbaik bagi jenama yang ingin membuatkan dunia menyedari kehadiran mereka.

Gambar dimuat naik Cristiano yang mendapat "like" paling banyak adalah sebanyak 12.26 juta, maka sudah tentu bayaran yang harus diterima beliau juga adalah tinggi.

Cristiano baru-baru ini menyempurnakan promosi berbayar dengan Sixpad, sebuah syarikat yang menghasilkan peralatan senaman.

Beliau dibayar sebanyak RM3.11 juta bagi setiap muat naik berbayar, ketiga termahal di dunia dan yang termahal bagi kategori atlet.

Gambar Selena Gomez sedang menyedut minuman Coke menggunakan straw pernah menjadi gambar yang paling banyak mendapat "like" untuk seketika, maka adalah wajib untuk namanya berada dalam senarai ini.

Bagi setiap muat naik di instagram yang ditaja, Selena dibayar sebanyak RM3.32 juta.

Puma adalah antara salah satu jenama yang mengeluarkan sejumlah wang yang besar ini bagi mempromosikan produk mereka melalui laman instagram Selena.

Adik bongsu dalam keluarga Kardhasian-Jenner menggungguli carta ini dengan menerima RM4.15 juta bagi setiap muat naik yang ditaja.

Kylie biasanya mempromosikan jenama alat soleknya sendiri di lama instragramnya. Namun, kadang-kala anda juga akan dapat melihat dia memuatnaik iklan bagi produk rambut iaitu "hair gummies".


Kisah Eksperimen Sebenar yang Menjadi Inspirasi Penciptaan Watak Frankenstein

Frankenstein atau Modern Prometheus adalah sebuah novel yang ditulis oleh seorang pengarang Inggeris iaitu Mary Shelley (1798-1851). Novel ini menceritakan tentang kisah Dr. Victor Frankenstein, seorang saintis muda yang mencipta makhluk menyeramkan seakan manusia dalam ujikaji sainsnya yang pelik.

Shelley menulis cerita itu ketika dia berusia 18 tahun dan edisi pertama novel yang diterbitkan di London pada 1 Januari 1818, ketika dia berusia 20 tahun. Edisi pertama novel itu tidak mempunyai namanya sebagai penulis. Namanya muncul ketika edisi kedua yang diterbitkan di Perancis pada tahun 1823.

Namun, tahukah anda cerita popular Frankenstein ini sebenarnya diilhamkan oleh seorang doktor nyata yang bernama Giovani Aldini? Kami ingin kongsikan bersama anda bagaimana kisah Aldini menjadi inspirasi kepada penciptaan watak Dr. Victor Frankenstein.

Giovanni Aldini dilahirkan pada 10 April 1762 di Bologna, Itali. Sewaktu Aldini masih kecil, dia sering mengikuti serta memerhatikan bapa saudaranya iaitu Dr. Luigi Galvani melakukan eksperimen.

Selama lebih 10 tahun, Dr. Luigi Galvani telah menumpukan kajiannya menggunakan katak, khususnya katak mati. Beliau telah mengkaji bagaimana kaki katak itu bersambung dengan badannya dan menyedari sekiranya dirangsang dengan arus elektrik, kaki katak yang mati itu akan bergerak-gerak.

Tambahan lagi, Dr. Galvani percaya sekiranya dia berjaya merangsang cecair yang menyambungkan saraf ke seluruh badan katak itu, dia dapat membalikkan kematian dan menghidupkan semula katak itu.

Selepas sekian lama menyaksikan bapa saudaranya melakukan eksperimen ngeri ini, tidak hairanlah sekiranya Giovanni Aldini juga mempunyai minat dalam bidang yang sama. Selepas tamat belajar di University of Bologna, Aldini telah mengikuti jejak langkah bapa saudaranya.

Aldini juga menggunakan katak sebagai bahan eksperimennya. Walau bagaimanapun, setelah kematian bapa saudaranya, Aldini mula mengidamkan sesuatu yang berbeza, sesuatu yang lebih menarik.

Aldini mula melakukan eksperimen yang sama terhadap haiwan yang lebih besar, dengan sistem saraf yang lebih rumit. Tidak lama kemudian, Aldini mula menjemput orang ramai untuk hadir ke makmalnya sambil dia cuba untuk menghidupkan semula biri-biri, lembu dan khinzir.

Dalam kebanyakan pertunjukkan ujikajinya itu, Giovanni Aldini melakukannya dengan berjaya. Ketika dia mengenakan arus elekrik pada bangkai haiwan menggunakan bateri, haiwan yang telah mati itu akan menggerak-gerakkan kepala ke kiri dan kanan, bebola mata bergerak-gerak dan lidah terjelir keluar daripada mulut.

Pada waktu itu, pertunjukan ujikaji Aldini merupakan perkara yang menjadi perbualan hangat. Namun, Aldini sendiri mula berasa bosan dengan ujikajinya itu. Dia merasakan bahawa dia telah mengecapi semua yang diinginkannya dengan bangkai binatang dan ia tidak lagi memberi rangsangan yang cukup buatnya.

Jadi, Giovanni Aldini telah beralih kepada ujikaji menggunakan mayat manusia pula. Pada awal tahun 1800-an di Itali, untuk mendapatkan mayat baru bukanlah sesuatu yang sukar seperti sekarang. Aldini hanya perlu pergi ke Piazza Maggiore, di mana algojo menjalankan tugas memenggal kepala para penjenayah yang didapati bersalah.

Tidak lama kemudian, Aldini menyedari bahawa kemudahan untuk mendapatkan mayat di Piazza Maggiore juga mempunyai masalah. Mayat-mayat yang kepalanya dipenggal selalunya kehilangan banyak darah. Tanpa darah di dalam urat saraf, arus elektrik tidak boleh bergerak melaluinya.

Namun begitu, Aldini masih mempunyai harapan. Walaupun penjenayah di Itali dihukum bunuh dengan dipenggal kepala mereka, di England para pesalah dihukum bunuh menggunakan tali gantung. Aldini telah kemudian mengembara ke London dan memesan satu mayat penjenayah yang baru digantung untuk dihantar ke Royal College of Surgeons, London.

Tubuh yang diperolehinya itu adalah mayat George Foster, seorang yang tidak begitu dikenali semasa hidupnya tetapi menjadi bualan hangat selepas kematiannya. Sebaik sahaja mayat Foster tiba di Royal College, Aldini memasangkan peralatannya pada tubuh mayat itu dan menyambungnya pada bateri.

Aldini membiarkan peralatannya bersambung pada mayat itu selama beberapa jam. Selepas itu, orang ramai yang hadir tergamam dan berdebar-debar apabila rahang dan otot muka mayat itu bergerak-gerak sebelum mata kirinya terbuka sendiri. Bahkan, pada satu ketika mayat itu dilihat seakan menarik nafas.

Akhirnya, bateri Aldini berhenti, begitu juga dengan mayat Foster. Walaupun Aldini menganggap percubaan untuk mengidupkan Foster gagal tetapi para doktor yang hadir di situ beranggapan ia adalah satu keajaiban.

Berita tentang bahan ujikaji Aldini membuka mata dan menghembuskan nafas telah tersebar dengan begitu cepat sekali. Seperti setiap cerita menarik, ia kemudiannya dibesar-besarkan. Pada masa ia sampai ke telinga Mary Shelley iaitu anak kepada salah seorang rakan Aldini, kisah itu telah berkembang kepada mayat Foster boleh mengangkat tangan dan memusingkan kepalanya.

Mary Shelley yang masih kecil ketika itu telah percaya dengan cerita itu dan ia tersemat dalam kepalanya. Kisah yang didengarinya sewaktu kecil itu kemudian telah menjadi inspirasi ketika Shelley mula menulis buku.

Watak utama novelnya iaitu Dr. Victor Frankenstein, mempunyai persamaan dengan Giovanni Aldani dari segi sikap dan minatnya. Kini, kisah Frankenstein ini telah dipopularkan dalam banyak animasi dan filem. Mujurlah, dalam kisah sebenar Giovanni Aldani, mayat George Foster tidak berjaya dihidupkan semula kerana ia akan mengubah segala-galanya yang kita ketahui mengenai kehidupan.


5 Ejen Bola Sepak Paling Kaya dan Berjaya Di Dunia

Kita kerap kali melihat perpindahan pemain bola sepak daripada satu kelab ke kelab yang lain. Namun, adakah kita tahu siapa sebenarnya yang bertanggungjawab menguruskan perpindahan pemain-pemain ini? Mustahil mereka yang menguruskan perpindahan mereka sendiri. Mereka sebenarnya diwakili oleh ejen-ejen yang bertanggungjawab menguruskan hal tersebut. Jom kita kenali ejen-ejen bola sepak yang paling berjaya.

Ejen Kepada: Toni Kroos, Marco Reus, Benedikt Höwedes, Ömer Toprak, Gonzalo Castro, Josip Drmic

Agen berbangsa Jerman ini adalah antara salah seorang ejen paling berjaya dalam dunia bola sepak, menjadi wakil kepada beberapa orang pemain ternama dunia. Beliau mula dikenali ramai setelah berpisah daripada menjadi ejen Mario Gotze, yang berada di bawah naungannya semasa Gotze masih remaja lagi.

Struth adalah individu yang bertanggungjawab menguruskan perpindahan bekas pemain Borussia Dortmund itu ke Bayern Munich. Mereka berpisah ketika Gotze di Bayern. Struth pernah mengkritik Pep Guardiola kerana atas tindakannya yang dilihat telah menjejaskan keyakinan diri Gotze semasa di Bavaria.

Ejen Kepada: Paul Pogba, Zlatan Ibrahimovic, Henrikh Mkhitaryan, Mario Balotelli, Romelu Lukaku, Pavel Nedvěd.

Boleh dikatakan sebagai salah seorang agen berprofil tinggi dalam dunia bola sepak hari ini, Raiola adalah sebahagian daripada penggerak perpindahan pemain di Eropah sekitar tahun 1993, menguruskan perpindahan Dennis Bergkamp ke Inter Milan. Antara pencapaian awal beliau dalam kerjayanya adalah menguruskan perpindahan Pavel Nedved ke Lazio, dan kemudiannya ke Juventus.

Beliau kemudiannya lebih dikenali selepas menjadi agen kepada Zlatan Ibrahimovic pada tahun 2003. Raiola bertanggungjawab menguruskan perpindahan Zlatan ke beberapa kelab terkemuka Eropah seperti Juventus, Barcelona dan Manchester United.

Hari ini, klien-klien di bawah naungannya adalah bintang-bintang utama bola sepak Eropah. Beliau telah membawa Henrik Mkhitaryan, Romelu Lukaku dan Paul Pogba ke Old Trafford untuk menyertai Manchester United. Perpindahan Pogba ke Manchester United memberi pulangan lumayan kepada beliau, sebanyak $USD25 juta yang sebahagian daripadanya digunakan untuk membeli rumah mewah milik penjenayah terkenal Amerika Syarikat, Al Capone.

Ejen Kepada: Gareth Bale, Gylfi Sigurdsson, Grzegorz Krychowiak, Adam Lallana, Joe Hart, Luke Shaw, Ashley Cole.

Jonathan Barnett bertanggungjawab menguruskan perpindahan Gareth Bale daripada Tottenham Hotspur ke Real Madrid, dengan nilai perpindahan yang memecah rekod dunia pada waktu itu. Beliau juga adalah agen kepada Luke Shaw yang menguruskan perpindahan pemain remaja paling mahal itu daripada Southampton ke Manchester United.

Beliau mendakwa bahawa agensi bola sepaknya, Stellar Group adalah agensi terbesar dunia dalam sukan itu, dan hanya Jorge Mendes sahaja mempunyai nilai kekayaan yang hampir dengannya (dalam kalangan ejen-ejen bola sepak). Walaubagaimanaoun, senarai ini meletakkan beliau di tempat ketiga, di belakang individu yang dianggap sebagai pencabar terdekatnya.

Ejen Kepada: Jose Mourinho, Cristiano Ronaldo, Renato Sanches, William Carvalho, Thiago Silva, James Rodriguez, Diego Costa, Angel Di Maria, Bernardo Silva.

Jorge Mendes adalah nama yang tidak asing lagi dalam agensi bola sepak. Beliau adalah agen kepada beberapa orang bintang ternama dalam sejarah sukan ini, dan turut pernah dianugerahkan Globe Soccer Agent of the Year sebanyak 7 kali, hanya tewas sekali kepada Mino Raiola.

Kredit harus diberikan kepada beliau kerana telah mengubah lanskap bola sepak England selamanya, dengan memperkenalkan Jose Mourinho kepada negara berkenaan melalui Chelsea. Beliau turut memainkan peranan penting dalam perpindahan beberapa orang pemain ke England, termasuklah Deco, Diego Costa, Radamel Falcao, Ricardo Carvalho, Ricardo Quaresma dan Paulo Ferreira, yang kesemuanya menyertai Chelsea.

Pengaruh kuat Mendes juga berjaya membawa pemain-pemain seperti Cristiano Ronaldo, Angel di Maria, Radamel Falcao (sekali lagi), Bebe dan Anderson ke Old Trafford. Mendes juga menjadi kunci dalam menghidupkan liga bola sepak Perancis dengan membawa masuk pemain seperti Joao Moutinho, James Rodriguez dan Radamel Falcao ke Monaco.

Ejen Kepada: Edinson Cavani, Phillipe Coutinho, Douglas Costa, Nemanja Matic, Dimitri Payet, Kante N'Golo, Riyad Mahrez.

Bukan sahaja seorang agen bola sepak paling berjaya, Constantin Dumitrascu adalah agen sukan paling berjaya di dunia. Mungkin ramai tidak mengenali beliau, namun beliau mempunyai pengaruh yang kuat dalam sukan ini.

Gaya pendekatannya menjadikan beliau digemari oleh pemilik-pemilik kelab, dan mereka lebih suka untuk berurusan dengannya bagi tujuan perpindahan pemain. Profesionalisme dan kesetiaan kepada para pemain yang ditonjolkan kepada pemain turut menyumbang kepada kejayaannya.

Agensi miliknya, Mondial Sports Agency telah diberikan kredit kerana terlibat dalam perpindahan merentasi dunia, seperti Alexandre Pato ke Chelsea, Moussa Sissoko ke Tottenham, Axel Witsel ke Jiangsu Suning dan lain-lain. Sehingga hari ini, Dumitrascu kekal berada di tangga teratas dalam senarai agen bola sepak paling kaya di dunia.


5 Jenama Bertaraf Antarabangsa Yang Sebenarnya Berasal Dari Malaysia

Bila sebut sesuatu jenama yang sudah terkenal dengan identitinya, dengan mudah kita dapat mengagak dari mana datangnya jenama-jenama itu.

Jenama daripada Eropah, Jepun serta Amerika Syarikat mempunyai pengaruh yang sangat berkesan, membolehkan banyak jenama mereka diingati. Oleh kerana itu, ada banyak juga syarikat-syarikat pengeluar produk lain dengan sengaja menggunakan jenama mirip jenama terkenal, untuk meningkatkan reputasi jenama mereka.

Perkara ini turut sama berlaku dalam produk bertaraf barangan buatan Malaysia, dengan beberapa jenama secara tidak sengaja (atau memang sengaja) menggunakan nama yang melambangkan jenama luar, tetapi sebenarnya adalah salah satu jenama tempatan. Berikut adalah lima jenama terkenal yang mempunyai reputasi macam antarabangsa, namun sebenarnya berasal dari negara kita.

Salah sebuah jenama tempatan yang berjaya memecah masuk pasaran antarabangsa, produk berasaskan getah syarikat Getha amat terkenal dengan kualitinya, selain daripada harganya yang agak mahal berbanding produk bantal dan tilam lain. Bagaimanapun, bagi pengguna setia Getha - hanya produk Getha mampu menawarkan keselesaan yang sukar digambarkan.

Ditubuhkan atas nama Weifong Industries Sdn. Bhd. sejak tahun 1969, kesemua produk Getha menggunakan 100% getah tempatan yang terkenal dengan kualitinya. Proses penghasilan produk mereka dihasilkan menggunakan teknologi terbaik serta menepati banyak piawaian antarabangsa.

Dalam dunia ini, ada dua jenama yang menggunakan nama Yokohama. Satu dari Jepun, pengeluar tayar terkenal dunia dan satu lagi dari Malaysia, pengeluar bateri terkenal di dunia. Bagaimanapun, kedua-dua jenama ini tidaklah berkait antara satu sama lain. Mungkin kebetulan sahaja namanya dan logonya hampir serupa. Kami pun tak pasti sebenarnya, hahaha.

Jenama bateri kenderaan Yokohama ditubuhkan pada tahun 1967 sebagai sebuah perusahaan keluarga, sebelum dijadikan syarikat atas nama Tai Kwong-Yokohama Battery Industries Sdn.Bhd. Jenama ini mengeluarkan tiga jenis produk iaitu bater kenderaan, bateri motorsikal dan bateri pelbagai guna. Bateri jenama Yokohama dieksport ke 36 buah negara seluruh dunia.

Mamee adalah jenama makanan ringan yang sangat popular satu masa dulu, berikutan rasanya yang rangup dan masin-masin. Hasil populariti produk itu membolehkan jenama Mamee ini menjadi salah satu nama paling diingati kanak-kanak dan orang dewasa sehingga kini. Penggabungan dengan jenama Double Decker merancakkan lagi perniagaan Mamee dan kini dikenali dengan nama Mamee Double-Decker Sdn.Bhd.

Jenama Mamee ditubuhkan pada tahun 1971 selepas pengasasnya, Pang Chin Hin memberanikan diri berhenti daripada menjadi penjual kereta dan memulakan perniagaan mee segera, tanpa ada pengalaman dan pengetahuan dalam bidang tersebut. Jenama mee segera mereka yang dikeluarkan atas nama Lucky gagal dalam pasaran, sebelum anak kepada Pang Chin Hin, Pang Tee Chew mendapati kanak-kanak suka makan mee segera tidak dimasak yang ditambah serbuk perisanya. Dari situlah lahir produk yang kita kenali dengan nama Mamee Monster.

Jenama Fujiaire merupakan antara jenama Malaysia yang terkenal sebagai pengeluar pendingin hawa. Kini beroperasi daripada sebuah kilang di Batu Caves, Selangor serta telah membuka beberapa cawangan di luar negara, seperti di SIngapura, India, Vietnam dan Indonesia bagi membantu pemasaran, syarikat ini ditubuhkan bermula tahun 1994.

Jenama pendingin hawa mereka telah dipasarkan di seluruh dunia serta berjaya mendapat sambutan menggalakkan, walaupun berhadapan cabaran sengit jenama lain. Hampir 70% produk mereka dieksport dengan selebihnya dijual dalam pasaran tempatan. Jenama Fujiaire juga menjadi jenama pertama di Malaysia melancarkan unit pendingin hawa yang mempunyai sistem ionizer, pada tahun 1996.

Joven memulakan langkah mereka pada tahun 1983 dengan sebuah kilang kecil bersaiz 2000 kaki persegi dengan 4 orang pekerja. Kini jenama Joven merupakan antara jenama pemanas air yang bukan saja diyakini rakyat Malaysia, malahan terkenal reputasinya di seluruh dunia.

Pengasasnya, James Tan mempunyai kemahiran 15 tahun dalam bidang pemasangan kenderaan dan alat-alat elektrik. Dia mereka bentuk peranti pemanas air pertamanya, dengan hasrat mahu menjadikan pemanas air mampu dimiliki semua orang. Nama jenamanya yang unik sebenarnya berasal daripada nama pewangi yang dipakainya setiap hari bernama Jovan - tetapi diubah ejaannya supaya lebih mudah disebut.


8 Kereta Kebal Paling Pelik Dan Unik Dalam Sejarah

Kereta kebal merupakan antara salah satu peralatan perang yang sangat penting, terutamanya untuk serangan darat. Kereta kebal pertama yang dihasilkan adalah Mark I oleh pihak British dan pertama kalinya beraksi pada 15 September 1916.

Sejak itu, kereta kebal melalui revolusi yang agak pantas berikutan perang seterusnya. Kini kereta kebal mempunyai teknologi yang sangat canggih dan mampu melakukan hampir apa saja untuk memusnahkan pihak musuh.

Dan disebalik perkembangan dan penghasilan kereta kebal, terdapat beberapa ciptaan dan rekaan yang sangat unik dan pelik.

iluminasi.com kongsikan 8 kereta kebal paling pelik dan unik dalam sejarah.

Senjata yang sangat besar dan memusnahkan ini membuatkan pihak musuh menggeletar. Raksasa ini direka dengan keupayaan untuk memusnahkan Maginot Line, sebuah kubu pertahanan kongkrit Perancis.

Setiap satu kelongsong peluru daripada kereta kebal ini mempunyai diameter 80 sentimeter. Kereta kebal Gustav mempunyai berat 1,300 tan dan mampu melancarkan peluru lebih daripada 4 tan.

Namun, kekuatan kereta kebal ini juga merupakan kelemahannya. Kos dan usaha untuk mengangkut mesin ini membuatkannya tidak praktikal, dengan kata lain, menyusahkan.

Kereta kebal T-35 mempunyai tidak kurang daripada 3 meriam dan boleh ditembak dari arah belakang pada kadar yang tinggi.

Kereta kebal besar dan panjang ini yang mana mula dihasilkan pada tahun 1933, telah menggagalkan Red Army disebabkan oleh masalah mekanikalnya yang sangat kerap.

T-35 mempunyai panjang hampir 10 meter, 3 meter tinggi dan 3 meter lebar dengan berat mencecah 54 tan. Tentera Soviet sangat berbangga dengan kereta kebal ini yang mana kerap digunakan dalam meronda-ronda di jalan-kalan serta di dataran bandar.

Walaupun T-35 merupakan kapal kebal yang tidak terlalu berkualiti untuk tujuan bertempur, namun ia menjadi simbol kemajuan teknologi dan industri.

Ini merupakan kenderaan yang anda tak boleh nampak setiap hari di mana kereta kebal ini yang dilengkapi dengan penembak api gergasi.

Terdapat beberapa variasi kereta kebal yang mempunyai kebolehan ini namun tak ada yang lebih popular daripada M67.

Keinginan terhadap kereta kebal yang mampu mengeluarkan tembakan berapi bermula daripada keperluan untuk mengusir pihak musuh bersembunyi di kawasan yang terjaga dengan baik.

M67 adalah jenis kereta kebal pertempuran M48. Penembak api pada kereta kebal ini dikuasakan oleh sebuah tangki berkapasiti 1,500 liter yang dipenuhi dengan petrol pekat.

Apa yang menakutkan mengenai kereta kebal ini adalah ia mampu menembak api melebihi 55 saat dengan jarak maksimum 280 meter, hampir menyamai ketinggian Menara Eiffel.

Kereta kebal Bobbin adalah salah satu kereta kebal yang paling menarik dari Tentera British. Ia mempunyai kain kanvas untuk membantu kereta kebal ini bergerak melintasi pasir yang lembut.

Kereta kebal ini digunakan terutamanya ketika Perang Dunia Kedua. Pengubahsuaian yang agak pelik terhadap kereta kebal pertempuran utama British ini dilakukan terhadap dua meriam di bahagian hadapan dengan membawa gulungan kanvas yang besar.

Apabila kereta kebal ini dipandu ke hadapan, kanvas tersebut akan terbuka yang menghamparkan "permaidani merah" untuk kereta kebal ini melaluinya, terutamanya di kawasan berpasir.

Permaidani tersebut bersaiz 3 meter lebar dan 61 meter panjang.

Salah satu tangki yang paling menarik dari Tentera British, ia mempunyai kain kanvas untuk membantu tangki bergerak

Mark IV adalah kereta kebal yang digunakan oleh British dalam Perang Dunia Pertama. Kereta kebal ini tidak terlalu terkenal untuk reka bentuknya yang unik tetapi ia juga digelar "Fray Bentos", bersempena pengepungan Fray Bentos di mana seorang kru telah terperangkap beberapa meter sahaja daripada garis musuh selama beberapa hari.

Mereka terselamat dengan menggunakan kereta kebal ini sebagai perlindungan. Mark IV merupakan versi yang lebih kuat berbanding kereta kebal British yang pertama, Mark I.

Secara statistik, Mark IV merupakan kereta kebal paling penting dalam Perang Dunia Pertama. Pihak British menghasilkan lebih daripada 1,200 unit mesin ini.

Kereta kebal moden pada hari ini mampu mencapai kelajuan 64 kilometer sejam, namun kereta kebal lagenda ini merangkak dengan kelajuan kurang daripada 6.4 kilometer sejam.

Ini merupakan salah satu reka bentuk yang paling menarik dan pelik pernah disaksikan terhadap sebuah kereta kebal. Walaubagaimanapun, kereta kebal British ini tidak sempat untuk sampai ke tahap penghasilan.

Prototaip kereta kebal ini mampu menembak melepasi halangan namun ia diselubungi dengan masalah. Ia lebih kepada mesingan mudah alih, berbanding kereta kebal.

E.J Happ merekabentuk dan menghasilkan "Kereta Kebal Mentadak" ini. E.J Happ merupakan pemilik County Commercial Cars dan menceburkan diri dalam perniagaan kereta kebal untuk seketika.

Idea di sebalik kenderaan berperisan ini adalah untuk menembak melepasi tembok atau halangan dan kekal tersembunyi. Walaupun ia tak sempat beraksi namun agak menarik jika digunakan dalam peperangan.

Kereta kebal Tsar Rusia ini mungkin merupakan kegagalan terbesar dalam sejarah kereta kebal. Namun, ia tidak sepenuhnya tepat kerana secara teknilak, ia sebenarnya bukan sebuah kereta kebal.

Walaupun begitu, ia direka untuk banyak tugas yang sama seperti kereta kebal. "Kereta kebal basikal" gergasi ini direka khas untuk kawasan yang sukar dilalui.

Model skala kecil kereta kebal ini bertindak dengan begitu baik dalam memanjat buku tebal di pejabat Tsar di Rusia, maka mereka membuat keputusan untuk membiayai penghasilannya.

Tsar menyumbang 250,000 Rubel dalam projek itu membuatkan para jurutera bersetuju untuk menamakan kereta kebal ini bersempena namanya.

Ketika ujian, roda belakang kereta kebal ini tersekat dan ia kekal di lokasi tersebut sehingga ia dijual untuk besi buruk. Hanya 1 unit sahaja dihasilkan dalam sejarah.

Kereta kebal unik ini direka oleh Tomas Pacanins dari Venezuela di mana roda belakangnya dipasang lekat bersama. Ia menjadikan kereta kebal ini sebagai kenderaan "half-track".

Apa yang menariknya adalah kereta kebal Tortuga ini dibina di atas rangka trak Ford 6X4. Bumbung berbentuk kubah yang anda lihat di bahagian atas kenderaan ini dilengkapi dengan mesingan berputar 7mm.

Hanya 7 unit kereta kebal pelik ini dibina dalam sejarah.


Kenali Pesakit Terakhir Penyakit Smallpox Sebelum Ianya Pupus - Ali Maow Maalin

Sebelum ini, pihak Iluminasi pernah menulis sebuah artikel mengenai senarai wabak penyakit-berjangkit yang berjaya dihapuskan 100% diperingkat global. Perkara ini dapat dilakukan hasil pelbagai inisiatif oleh Organisasi Kesihatan Dunia (WHO) termasukah dengan pengenalan program vaksin, kuarantin dan pelbagai program kesedaran.

Salah satu penyakit dalam senarai tersebut dalam senarai tersebut adalah smallpox. Smallpox atau cacar merupakan wabak penyakit pertama yang berjaya dibasmi sepenuhnya dan ketika tahap kemuncaknya, 40% daripada penghidapnya akan mati. Generasi sekarang seharusnya bersyukur penyakit ini tidak wujud lagi dalam masyarakat.

Sebelum penyakit berbahaya ini berjaya dibasmi sepenuhnya, terdapat kisah epik bagaimana penyakit ini sebenarnya hampir merebak kembali secara meluas sebelum tindakan pantas WHO dan pihak berkuasa berjaya menangani perkara ini daripada berlaku.

Untuk rekod, pesakit terakhir yang mempunyai smallpox adalah seorang lelaki daripada Somalia yang bernama Ali Maow Maalin, seorang tukang masak di sebuah hospital dan juga seorang aktivis kesihatan yang terlibat secara langsung dala menangani penyakit ini.

Entah mengapa, walaupun beliau terlibat secara langsung dengan pesakit yang mempunyai penyakit ini, beliau langsung tidak mengambil vaksin yang diwajibkan. Dalam satu temubual, beliau mengatakan mengelak pengambilan vaksin smallpox kerana takutkan jarum.

Pada tarikh 9 Disember 1979, organisasi Global Commission for the Certification of Smallpox Eradication telah membuat satu pengisytiharaan bahawa penyakit smallpox atau cacar ini telah berjaya dihapuskan sepenuhnya diperingkat global.

Ini merupakan satu kejayaan berjaya kerana menurut rekod, buat pertama kalinya wabak penyakit berjangkit yang berbahaya seperti itu berjaya dihapuskan sepenuhnya dari muka bumi hasil daripada pelbagai perancangan dan tindakan oleh pelbagai pihak dalam bidang kesihatan sedunia. Malah, cara dan prosedur yang digunakan untuk membasmi smallpox turut diguna pakai untuk menghapuskan penyakit polio dan beberapa penyakit berjangkit kemudiannya.

Penyakit ini hanya berjangkit daripada manusia ke manusia, oleh itu ianya sudah berjangkit selama beberapa lapisan generasi lamanya. Pada tahun 1960-an, iaitu sebelum program pembasmian penyakit ini dimulakan dianggarkan setengah juta orang manusia meninggal dunia akibat daripada penyakit ini.

Selepeas program vaksin dan kuarantin dimulakan untuk membasmi penyakit ini, kadar jangkitan dan jumlah pesakit turut secara mendadak sehingga hanya seorang pesakit yang mempunyai pesakit ini Ali Maow Maalin.

Ali Maow Maalin mendapat penyakit ini pada 12 Oktober 1977 ketika bertugas sebagai pemandu arah untuk menghantar 2 orang kanak-kanak yang mempunyai penyakit ini ke pusat kuarantin yang berdekatan. Pada 22 Oktober, beliau jatuh sakit dan mula demam panas. Pada 26 Oktober, terdapat tanda bintik-bintik pada  kulitnya.

Apabila dijalankan pemeriksaan perubatan, pegawai perubatan tersilap dengan menyangka beliau hanya mempunyai penyakit chickenpox yang kurang berbahaya. Oleh itu, beliau hanya diberikan ubat dan kembali ke rumahnya seperti biasa.

Namun, lama-kelamaan simptom yang dihidapinya semakin teruk dan ternyata beliau sebenarnya mempunyai penyakit smallpox, bukanlah chickenpox. Walau bagaimanapun, beliau tidak mahu dihantar ke pusat kuarantin dan bertindak kurang bijak dengan menyembunyikan perkara tersebut daripada masyarakat sekeliling dan pegawai kesihatan setempat.

Walau bagaimanapun, seorang rakannya yang juga merupakan seorang jururawat telah bertindak melaporkan penyakitnya itu kepada pegawai kesihatan tempatan kerana khuatir ia akan merebak kembali ke penduduk kampung.

Rakannya itu telah diberikan penghargaan berupa duit sagu hati berjumlah 200 Somali shillings (sekitar $35). Tindakan tersebut menyebabkan Ali Maow Maalin telah dihantar ke pusat kuarantin bagi mengelakkan ianya berjangkit kepada manusia lain.

Berita mengenai Ali Maow Maalin telah mencetuskan panik kepada pihak WHO kerana sepanjang beliau menyembunyikan penyakit tersebut, mungkin ianya telah tersebar pula kepada orang ramai yang bertemu, bersentuhan atau berada berdekatan dengannya. Maka, tindakan mencari kesemua manusia yang pernah bertemu dengannya mula giat dilakukan.

Daripada tarikh Ali Maow Maalin mendapat penyakit ini sehinggalah beliau dihantar ke pusat kuarantin, WHO dapati bahawa seramai 91 orang telah bertemu atau berada berdekatan dengan beliau. Daripada jumlah ini, 12 daripadanya tidak pernah mendapat vaksin sementara 6 daripadanya pernah ke hospital bagi melawat pesakit yang mempunyai penyakit ini.

Selain itu, program besar-besaran vaksin turut dilaksanakan termasuklah pemberian suntikan vaksin kepada sesiapa sahaja yang masuk atau keluar daripada bandar tersebut. Malah, upacara mencari dari rumah ke rumah turut diadakan setiap bulan bagi memastikan tiada lagi individu yang mempunyai penyakit ini.

Oleh itu, pada 16 Oktober 1979, iaitu kira-kira 2 tahun selepas program pemantauan ini, pihak WHO mengisytiharkan penyakit smallpox berjaya dihapuskan sepenuhnya di peringkt global. Nama Ali Maow Maalin juga terpahat dalam rekod WHO sebagai individu terakhir yang menghidapi penyakit yang boleh membunuh ini.

Walaupun beliau berjaya pulih daripada penyakit smallpox, beliau akhirnya meninggal dunia akibat daripada peyakit malaria pada tahun 2013 selepas beberapa tahun bergiat aktif bersama WHO membantu menghapuskan penyakit polio.

1. Sekiranya anda menghidapi penyakit terutamanya yang mudah berjangkit, adalah penting untuk mengisytiharkannya dan mendapatkan rawatan secepat mungkin untuk mengelakkannya merebak.

2. Dapatkan vaksin seperti yang disarankan oleh doktor. Di Malaysia misalnya, pihak Kementerian Kesihatan telah menyediakan garis panduan vaksin bagi bayi. Ibu bapa haruslah menjalankan tanggungjawab menghantar anak mereka menerima suntikan vaksin ini bagi memastikan mereka terlindung daripada pelbagai penyakit berbahaya yang ada pada masa kini.


5 Orang Ahli Alkimia yang Paling Berpengaruh Dalam Sejarah

Amalan alkimia (kimia) yang wujud sejak berabad-abad lamanya ini adalah berdasarkan idea bahawa logam boleh diubah kepada benda yang lebih berharga. Ianya bermula kira-kira pada tahun 100 Masihi dan mencapai kemuncaknya pada zaman pertengahan.

Penyelidik awal proses semulajadi ini memusatkan pencarian mereka dalam bahan mitos yang dikenali sebagai philosopher's stone, yang dikatakan mempunyai pelbagai kuasa seperti menyembuhkan, memanjangkan umur dan menukar logam asas menjadi logam berharga seperti emas.

Ahli alkimia dahulu percaya bahawa dunia ini terdiri daripada empat unsur asas iaitu air, tanah, api dan udara. Hari ini kita tahu bahawa komposisi unsur planet ini agak rumit berbanding itu. Namun, para saintis awal ini mempunyai satu perkara yang betul iaitu emas boleh dihasilkan daripada elemen lain, walaupun prosesnya lebih mahal daripada emas itu sendiri.

Dengan memperkenalkan idea-idea revolusioner tentang bagaimana bumi ini berfungsi dan membuka jalan kepada ahli kimia di masa hadapan, mereka telah meninggalkan warisan yang bertahan lama setelah kematian mereka. Berikut adalah ahli alkimia paling berpengaruh sepanjang masa.

Ramai yang mungkin terkejut apabila mengetahui bahawa Sir Isaac Newton yang menjumpai teori graviti ini juga adalah seorang ahli saintis yang juga bekerja secara meluas dalam bidang alkimia.

Walaupun banyak kajian alkimia beliau dikatakan telah hilang dalam kebakaran makmal yang terkenal, dia dikatakan sangat berminat dengan banyak kajian kimia alkimia termasuk yang berkaitan dengan Philosopher's Stone, penghasilan perak dan emas dari larutan kimia.

Walaupun ramai yang mengambil pelajaran Newton tentang "epal yang jatuh dari pokok" yang membuktikan pandangannya yang sangat mekanikal bagaimana fizik dunia berfungsi, sebenarnya Newton lebih banyak menghabiskan masanya untuk mengkaji bidang alkimia berbanding kajiannya terhadap graviti.

Pope John XXII memegang jawatan pope dari tahun 1316 sehingga 1334. Walaupun dia diingati sebagai seorang yang bertanggungjawab menyusun semula struktur gereja supaya ianya ditadbir dengan lebih cekap, dia juga terkenal kerana mengeluarkan perintah menarik yang mengutuk amalan alkimia pada tahun 1317.

Beliau mendakwa bahawa amalan itu bukan sahaja secara terlogikal mengubah ciptaan tuhan malah tidak bertanggungjawab secara moral kerana mengekspoitasi orang menggunakan emas yang tidak tulen.

Walaupun sesetengah orang menganggap peraturan baru itu sebagai anti-sains, John XXII sebenarnya adalah seorang pelopor pendidikan dan saintis paling liberal dalam sejarah.

Dikhabarkan pada masa itu Pope itu sendiri adalah seorang pengamal alkimia dan telah menyebarkan perintah itu untuk menutup khabar angin mengenai dirinya. Ini kerana pada waktu itu gereja dan sains adalah bertentangan antara satu sama lain.

Setelah meninggal dunia, dia telah meninggalkan sebahagian barang kemas dan wang yang sangat banyak dan membuatkan ahli alkimia yang lain pada masa itu mendakwa John XXII telah menghasilkan sendiri semua barangan itu.

John Dee dianggap sebagai salah seorang pemikir terhebat pada zamannya di beberapa bidang akademik, termasuk matematik dan astronomi. Dia pernah dijemput untuk memberi ceramah di Universiti Paris pada usia awal 20-annya. Kepandaiannya dan gabungan kenalan berpengaruh membuatkannya dilantik sebagai penasihat dalam Istana Ratu Elizabeth I.

Akan tetapi, dunia akademik bukanlah salah satunya bidang yang diminati Dee. Dia sangat meminati ilmu alam ghaib dan alkimia. Dia telah menghabiskan tiga dekat terakhir hidupnya untuk berkomunikasi dengan makhluk ghaib dan mendalami alkimia.

Pada tahun 1659, dia telah memuatkan beberapa manuskrip yang memperincikan usaha-usaha yang dilakukannya dalam sebuah buku bertajuk "A True & Faithful Relation of What passed for many Years between Dr. John Dee and some spirits."

Bagi Dee, ilmu sains dan alam ghaib ini adalah sesuatu yang tidak dapat dipisahkan. Baginya, kedua-duanya adalah asas untuk memahami dunia yang berada di sekeliling kita. Akan tetapi, dia hidup di zaman di mana sians dan kerohanian adalah dua benda yang berbeza.

Selepas Ratu Elizabeth mangkat, dia dicemuh dan meninggal dunia dalam keadaan miskin meskipun sumbangannya banyak dalam kebudayaan British, termasuk istilah "British Empire".

Namun, reputasinya telah diselamatkan berabad-abad selepas kematiannya. Harini ini dia diiktiraf kerana mempunyai perpustakaan terbaik di Eropah dan menjadi individu penting kepada keputusan Ratu untuk menjajah Amerika Utara kerana kehebatan navigasinya.

Ramai pakar saintis dan kimia yang telah menyokong Dee dan mendakwa dia hidup di zaman dimana kebanyakan orang tidak tahu tentang ilmu pengetahuan secara meluas berbanding Dee yang mempunyai pandangan jauh.

Abū Mūsā Jābir ibn Hayyān adalah ahli sains dan alkemia Persia yang terkenal yang hidup dari sekitar 720 hingga 815 Masihi. Dia yang juga digelar sebagai "bapa kimia awal" juga seorang yang ahli dalam bidang astrologi, jurutera, geografi, falsafah, fizik dan farmasi.

Beliau juga merupakan seorang ahli alkimia Islam yang paling terkenal dan dipercayai telah mengembangkan cara untuk mencipta makhluk hidup daripada formula kimia.

Sepanjang hidupnya, beliau telah dilantik sebagai ahli alkimia istana di bawah pemerintahan Khalifah Harun al-Rashid yang telah menyimpan banyak kajian Jābir di perpustakaan Bayt al-Hikma yang terkenal sebelum dimusnahkan oleh kaum Mongol pada tahun 1258.

Walaupun kebinasaan telah dilakukan oleh kaum Mongol itu satu kerugian besar dalam sejarah ilmuan Islam, beberapa kajian Jābir telah tersebar ke serata Eropah dibawah nama pena Geber.

Tycho Brahe adalah seorang bangsawan dari Denmark yang sering melakukan perkara dengan betul. Pemerhatiannya terhadap fenomena astrologi adalah lima kali lebih tepat dan merupakan kedua yang terbaik pada masa itu. Dia adalah orang pertama yang mendakwa bahawa bulan mengorbit Bumi dan planet dalam sistem solar kita mengorbit matahari.

Dia adalah seorang astronomi legenda yang terakhir yang membuat kesimpulan melalui pemerhatiannya dengan mata kasar sebelum terciptanya teleskop. Dengan pengamatan yang luar biasanya, tidak hairan jika Brahe juga menunjukkan minat yang mendalam terhadap kajian alkimia.

Dia melihat astrologi sebagai tenaga yang mengikat dunia spiritual dan fizikal bersama. Melalui penyelidikannya dalam bidang alkimia, dia telah cuba membuat ubat-ubatan herba untuk penyakit berjangkit dan demam.

Hasil kajian yang dijalankan oleh pasukan penyelidik yang diketuai oleh Kaare Lund Rasmussen dari University of South Denmark mendapati, ujian daripada sampel yang diambil daripada kulit kepala, rambut dan bulu kening mayatnya mendapati kandungan emas yang begitu tinggi berbanding manusia biasa iaitu sebanyak 20-100 kali ganda lebih tinggi.

Ini membuktikan bahawa dia telah menghabiskan beberapa bulan terakhir dalam hidupnya bekerja dengan bahan logam untuk menghasilkan emas. Dia juga dikhabarkan meninggal dunia dengan mempunyai tinggalan emas yang begitu banyak sekali. Mungkin dia berjaya menghasilkan banyak emas daripada penyelidikan alkimia yang dilakukannya.


5 Perkara Yang Anda Patut Tahu Tentang Jam Tangan Rolex

Apabila Alfred Davis dan adik iparnya, Hans Wildorf mula mengimport kaliber jam tangan dari Switzerland ke UK pada tahun 1905, mereka langsung tidak menyangkakan bahawa ia menandakan permulaan salah satu jenama yang paling ikonik di dunia.

Ia sama seperti kita tidak dapat membayangkan sebuah dunia tanpa jam tangan Rolex.

Sudah tentu, Rolex tidak mendapat peluang ini secara kebetulan tetapi semuanya adalah hasil daripada usaha mereka sendiri.

iluminasi.com kongsikan 5 perkara yang anda perlu tahui mengenai jam tangan Rolex.

Dari mana asalnya nama Rolex yang sebenarnya tidak pernah disahkan secara rasmi. Ia pertama kali didaftarkan pada tahun 1905 sebagai Rolex SA di England.

Salah satu kisah tidak rasmi memberitahu bahawa nama itu berasal dari ungkapan Perancis 'horlogerie exquise', yang bermaksud kerja jam yang indah.

Hans Wilsdorf, pengasas Rolex, mahu nama jenamanya mudah dibaca di seluruh dunia. Ada juga yang mencadangkan bahawa Rolex menyerupai bunyi yang anda dengar apabila jam tangan sedang dipusing gearnya dan nama ini cukup pendek untuk dipaparkan pada muka jam.

Untuk bertahun lamanya, Rolex menghasilkan banyak model istimewa. Antara yang paling telah dihasilkan dengan untuk tujuan penggunaan tertentu, terutamanya untuk mereka yang sukakan sesuatu yang mencabar.

Itulah bagaimana model untuk memanjat gunung, penerbangan dan menyelam laut dalam dicipta. Model Explorer contohnya, direka khusus untuk pendaki gunung manakala model Daytona sesuai untuk pemandu kereta lumba.

GMT Master seperti gambar di bawah direka untuk krew kapal terbang dalam penerbangan yang panjang. Ia dapat memaparkan Time Mean Greenwich, dalam masa yang sama menunjukkan masa semasa.

Ini mungkin cara pemikiran Rolex kerana jenama ini mempunyai rekod prestasi yang mengagumkan mengenai jam tangan yang inovatif.

Mungkin anda pernah membaca tentang mdeol GMT Master yang boleh menunjukkan dua zon waktu sekaligus. Pada tahun 1925, Rolex adalah yang pertama yang menghasilkan jam tangan kalis air, iaitu Oyster.

Hampir 20 tahun kemudian, Rolex mencipta jam tangan pertama dengan tarikh perubahan secara automatik pada dail. Ya, semua perkara ini diambil mudah oleh kita pada hari ini, namun Rolex adalah yang pertama menghasilkannya.

Memakai Rolex bermakna lebih daripada memakai jam tangan di pergelangan tangan anda. Ini bermakna anda membuatkan diri anda berada dalam kalangan mereka yang berstandard tinggi.

Ramai pelakon terkenal, pemain bola sepak antarabangsa dan CEO yang berpengaruh memakai Rolex mereka dengan bangga. Malah, watak fiksyen kegemaran ramai juga memakai jam tangan Rolex, iaitu James Bond.

Ketika filem agen rahsia yang ikonik ini pertama kali dimainkan oleh Sean Connery, beliau memakai jam tangan Rolex Submariner. Namun bagi filem James Bond yang terbaru, hak penjenamaan jam tangan dibeli oleh Omega.

Di Malaysia, hanya individu yang benar-benar berada atau VIP sahaja yang mampu memiliki jam Rolex. Antaranya termasuklah jutawan kosmetik, Dato Seri Aliff Syukri yang memiliki beberapa utas jam tangan mewah ini.

Seutas jam tangan Rolex vintaj yang berada dalam keadaan baik bernilai lebih daripada harga asalnya. Dan jika jam vintaj itu pernah dipakai oleh selebriti, maka harganya akan berlipat kali ganda.

Pada 26 Oktober 2017, seutas jam Rolex Daytona yang dimiliki dan dipakai oleh pelakon terkenal Paul Newman telah dijual dalam satu acara lelongan dengan harga lebih daripada RM72 juta.


Bagaimana Wajah Tentera Yang Cedera Dibaiki Melalui "Pembedahan Plastik"

Apa yang boleh anda lakukan untuk membantu mereka yang berjuang dalam perang yang dahsyat? Pada satu ketika dalam sejarah, semua penduduk di seluruh dunia harus bertanya soalan tersebut kepada diri mereka sendiri.

Mereka telah mencatu makanan dan bekalan, menyusun semula karier mereka, mengubati tentera yang cedera sendiri malah menjaga percakapan mereka setiap hari.

Ketika Perang Dunia I, seorang wanita Amerika Syarikat bernama Anna Coleman Ladd menggunakan kemahirannya sebagai seorang artis untuk mengubah kehidupan para tentera yang cacat dalam peperangan dengan cara yang sangat mendalam.

Pertempuran dalam WWI adalah sangat berbeza daripada peperangan sebelumnya. Abad ke-20 membawa hasil Revolusi Perindustrian bersamanya dan dalam kes ini, ia termasuklah senjata mesin.

Dalam perang tersebut, para tentera terpaksa mengelak daripada hujan peluru termasuk serpihan-serpihan tembakan.

Kira-kira 21 juta orang tercedera dalam perang tersebut dan walaupun kebanyakan daripada mereka pulang dengan anggota badan yang cukup, namun sesetengah kehilangan dagu, hidung, bibir, tulang pipi dan banyak lagi.

Ini adalah tidak mengjutkan kerana peperangan parit melibatkan banyak aktiviti di mana mereka perlu mendengap untuk melihat sama ada situasi baik atau sebaliknya.

Pembedahan membina semula wajah merupakan teknologi yang tersangat baru ketika itu.

Walaupun sesetengah pengamalnya mempunyai pengalaman memperbaiki kecacatan wajah yang kecil, namun pakar bedah ketika itu dibentangkan dengan tugas yang menakutkan dengan tiba-tiba untuk "membina" semula keseluruhan wajah tentera yang cedera.

Anna Coleman Ladd merupakan seorang pengukir dari Boston yang berpindah ke Perancis semasa WWI bagi membolehkan suaminya bekerja dengan Palang Merah.

Setelah mengetahui tentang nasib tentera-tentera ini, beliau dengan bantuan Palang Merah telah menubuhkan sebuah studio sendiri di Paris yang dikenali sebagai "Studio untuk Topeng Potret".

Rupa-rupanya Anna mempunyai bakat dalam menghasilkan topeng potret. Sebelum wujudnya anggota wajah palsu pada hari ini, topeng dibuat untuk menutup bahagian yang rosak pada wajah tentera yang mana kadang-kala melibatkan kesuluruhan wajah.

Hasil kerja Anna sangat dipuji sebagai yang terbaik dan setiap topeng mengambil masa sebulan untuk dihasilkan. Video di bawah menunjukkan rakaman sebenar Anna dan pembantunya di studio mereka bekerja:

Bagi menghasilkan topeng yang menyerupai muka tentera sebelum rosak setepat yang mungkin, mula-mula sekali, Anna perlukan gambar muka asalnya.

Selepas luka dari kecederaannya dan sebarang pembedahan berikutnya sembuh sepenuhnya, Anna dan pasukannya memulakan kerja mereka.

Anna mengambil acuan plaster dari seluruh wajahnya dan dari situ, beliau akan memasukkan tanah liat atau plasticine pada acuan tersebut.

Topeng-topeng tersebut dihasilkan daripada tembaga yang sangat nipis dan biasanya diletakkan pada tempatnya pada muka dengan menggunakan cermin mata.

Anna melukis setiap topeng dengan enamel ketika mereka memakainya supaya beliau boleh mendapatkan tona kulit yang sehampir yang boleh.

Bulu pada wajah seperti misai, bulu mata dan buku kening ditambah di akhir proses menggunakan rambut sebenar.

Walaupun studio Anna hanya beroperasi selama setahun, namun beliau dan 4 orang pembantunya telah menghasilkan 185 topeng yang mana mengubah hidup pelanggannya membolehkan mereka terus hidup bersama keluarga, mendapat kerja serta tidak perlu menyembunyikan diri.

Anna Coleman adalah perintis dalam prostetik wajah dan hasilnya sangat luar biasa walaupun topengnya rapuh, mudah pecah dan tidak memulihkan pergerakan serta fungsi muka.

Kini, prostetik muka digunakan dalam situasi di mana pembentukan semula pembedahan mustahil secara teknikal atau tidak disyorkan untuk pesakit kerana sebab-sebab lain.

Ahli bedah muka moden masih menggunakan plaster dan cat namun mereka menggunakan bahan pergigian yang model seperti batu resin die, sejenis gypsum yang tersangat kuat dan mempunyai sifat seperti plaster, dan cat pula dicampur dengan silikon.

Jadi, tiada siapa kini terpaksa meletakkan anggota wajah buatan dengan menggungnya menggunakan cermin mata lagi, seperti yang dihasilkan oleh Anna Coleman Ladd.

Walaupun begitu, hasil kerja Anna telah membuka jalan untuk banyak kerja anaplastologi yang baik hari ini, dan hasilnya adalah sangat membanggakan.


Acara Sukan Pelik yang Memerlukan Anda Menggosok Baju Pada Situasi Luar Biasa

Adakah anda seorang yang suka menggosok baju namun merasakan tugas itu adakalanya boleh menjadi agak membosankan dan memerlukan sedikit keseronokan? Anda mungkin boleh cuba menyertai sukan kreatif yang digelar extreme ironing.

Nama extreme ironing (seterika ekstrem) itu sudah cukup menggambarkan apa yang dimaksudkan dengan sukan ini. Ia merupakan sebuah kegiatan yang menggabungkan bahaya dan keterujaan sukan 'ekstrem' dengan kegembiraan melihat baju yang tidak berkedut. Sukan ini melibatkan sebuah seterika dan papan seterika yang dibawa ke lokasi-lokasi terpencil dan aktiviti menggosok beberapa helaian pakaian.

Lokasi-lokasi pilihan untuk sukan ganjil ini adalah seperti di kawasan pergunungan terutamanya yang memerlukan pendakian sukar, atau menggosok baju sambil berski, menaiki skuter atau berkanu.

Sukan ekstrem ini sebenarnya sudah lama wujud iaitu lebih 20 tahun yang lalu. Idea bernas ini dimulakan oleh seorang lelaki bernama Phil Shaw atau lebih dikenali sebagai "Steam" dari Leicester, United Kingdom pada tahun 1997.

Phil ketika itu baru pulang dari kerjanya di sebuah kilang pakaian yang dikait dan perlu menghadap timbunan kain berkedut di rumah. Dia terfikir alangkah bagusnya jika dia sedang cuti dan menghabiskan masa dengan mendaki tembok. Lalu, dia tiba-tiba mendapat idea dan terus membawa keluar papan seterikanya ke laman bunga, memasang seterika pada penyambung wayar dan mula menggosok di luar rumah.

Selepas itu, Phil dan rakan serumahnya, Paul Cartwright mula menggosok baju dalam persekitaran luar biasa. Mereka menyeterika baju sambil mendaki tembok, bermain ski di Pergunungan Alps dan di atas pohon balak di Black Forest.

Dua tahun kemudian, pada tahun 1999, kempen untuk mencari "atlet" dijalankan di seluruh dunia iaitu di Amerika Syarikat, Fiji, New Zealand, Australia dan Afrika Selatan. Kempen ini berjaya sehingga tertubuhnya Seterika Esktrem Antarabangsa dan ia mula diiktiraf sebagai sebuah sukan.

Sejak mula diperkenalkan, banyak gambar dan video sukan ini tersebar yang memaparkan atlet menggosok baju dalam air, di puncak gunung, ketika membuat terjunan dan dalam pelbagai lagi situasi atau keadaan berbahaya. Adakalanya para penggosok membawa bersama generator elektrik dan ada juga yang memanaskan seterika menggunakan dapur gas mudah alih. Bagi yang lebih ekstrem, seperti Dr. Iron Q, seorang penggosok dari Jerman, seterika diubah suai dengan rawatan lapisan bahan kimia istimewa yang akan menjadi panas apabila terkena air.

Kemuncak populariti sukan seterika ini adalah pada tahun 2000 apabila beberapa warga Jerman yang juga penggemar sukan ini membuka cawangan pejabat di sana sehingga berjaya membangunkan Eso Ironing, iaitu satu cabang sukan Extreme Ironing yang menggabungkan prinsip asas meditasi dan seterika. Selain itu, mereka juga telah menubuhkan pusat penyelidikan seterika ekstrem yang meneroka keperluan fizik sukan ini.

Pada tahun 2002, Jerman buat julung-julung kalinya menjadi tuan rumah dan menganjurkan Kejohanan Dunia Seterika Ekstrem. Lokasi pilihan adalah di sebuah perkampungan di lembah berhampiran Munich. Ia adalah sebuah acara yang sangat besar dengan penyertaan sehingga 80 buah kumpulan dari seluruh dunia. Penyeterika dari Jerman yang bernama "Hot Pants" telah memenangi acara individu manakala pasukan dari British pula menjuarai acara berkumpulan. Kejohanan ini berjaya membuka mata dan menarik minat lebih ramai penggemar sukan ini dari negara lain seperti Austria, Croatia, Chile dan Australia.

Kaedah pemarkahan sukan ini adalah berdasarkan jumlah 120 mata yang dibahagikan kepada tiga kategori berlainan: kualiti gosokan (60 mata), gaya menggosok (40 mata) dan kepantasan menggosok (20 mata).

Sejak mula diperkenalkan, lebih 1,500 atlet penggosok telah menyertai sukan ini di seluruh dunia. Walaupun sejak beberapa tahun kebelakangan ini ia seperti telah kehilangan momentum, Phil dan rakan-rakan penggosoknya dilaporkan masih aktif menggosok dalam persekitaran melampau sehingga ke hari ini.


8 Gambar Anak Selebriti Yang Paling Mahal Pernah Dijual Kepada Majalah

Gambar-gambar selebriti adalah sangat bernilai, terutama yang menggambarkan mereka dalam keadaan yang paling teruk. Trend sedemikian menerangkan mengapa perniagaan paparazzi adalah perkara yang berkembang dengan begitu pesat.

Gambar seorang bintang Hollywood terkenal yang terlibat perkara buruk boleh bernilai berpuluh-puluh ribu ringgit dan pihak akhbar serta laman web gosip lebih bersedia untuk berkongsi dengan sejumlah wang yang besar bagi mendedahkan gambar-gambar tersebut kepada orang awam.

Namun, tak semua gambar sebegitu bernilai tinggi. Pihak akhbar, majalah dan laman web gosip terkenal untuk bersama-sama kongsi berjuta-juta ringgit untuk menjadi yang terawal mendedahkan gambar-gambar bayi selebriti yang baru lahir.

iluminasi.com kongsikan 8 gambar anak selebriti terkenal yang paling mahal pernah dijual.

Jessica Alba merupakan seorang selebriti yang sangat jelita dengan penampilan yang menakjubkan serta daya tarikan yang unik. Maka apabila dia melahirkan anak pertamanya, Honor Marie Warren, ia membuatkan orang ramai tak senang duduk.

Majalah OK! yang ingin menjadi yang pertama mendedahkan wajah anak pasangan popular ini kemudiannya membayar RM6.2 juta bagi satu sesi penggambaran.

Gambar Jessica Alba sedang mendukung Honor menjadi penghias muka depan majalah tersebut keluaran Julai 2008.

Apabila diva Christina Aguilera melahirkan anaknya, Max Liron Bratman pada tahun 2008, orang ramai tidak sabar untuk melihat bayi yang sangat dinanti-nantikan itu.

Christina dan suaminya ketika itu, Jordan Bratman telah dibayar RM6.2 juta oleh majalah People untuk mendapatkan hak foto eksklusif anaknya. Christina dan Max muncul dalam majalah People keluaran Februari 2008.

Hampir semua orang percaya bahawa Howard K. Stern adalah bapa kepada anak perempuannya, Anna Nicole Smith iaitu Dannielynn Hope Marshall Stern.

Dilahirkan pada bulan September 2006, Howard menegaskan bahawa masa kehamilannya Dannielynn bertepatan dengan hubungan mereka.

Walau bagaimanapun, selepas bertarung di mahkamah dalam tempoh yang agak lama, ternyata Larry Birkhead, jurugambar fesyen dan hiburan, adalah bapa sebenar Dannielynn seperti yang dibuktikan oleh ujian DNA.

Sejurus selepas berita diketahui, majalah OK! segera menawarkan RM8.3 juta untuk gambar pertama gadis itu dengan ayahnya yang sebenar, Larry Birkhead.

Pada Mac 2007, pasangan popular Brad Pitt dan Angelina Jolie bertemui dengan Pax Thien di rumah anak yatim di Kota Ho Chi Minh, Vietnam, yang mana mereka terpikat serta-merta dengan kanak-kanak tersebut.

Mereka memutuskan untuk mengambil Pax sebagai anak angkat, menjadikannya sebagai anak angkat ke-3 dalam keluarga Jolie-Pitt. Gambar pertama telah dijual kepada majalah People dengan harga RM8.3 juta.

Gambar-gambar tersebut juga dijual kepada majalah OK! namun jumlahnya tidak didedahkan.

Menghiasi muka hadapan majalah OK! keluaran 2008 adalah pelakon Matthew McConaughey bersama anak sulungnya Levi Alves bersama pasangannya Camila Alves.

Untuk gambar eksklusif ini diterbitkan dalam majalan, OK! telah membayar sebanyak RM12.5 juta kepada pasangan ini. Matthew dan Camila mempunyai 3 orang anak, termasuk seorang lagi lelaki dan perempuan.

Satu lagi senarai dari keluarga Jolie-Pitt, di mana gambar bayi Shiloh Nouvel yang pertama telah dibayar oleh majalah People sebanyak RM17 juta. Shiloh Nouvel adalah anak kandung pertama Angelina Jolie dan Brad Pitt.

Pasangan ini menyumbangkan hasil jualan gambar Shiloh untuk manfaat kanak-kanak di Afrika. Hak kepada gambar-gambar Shiloh kemudiannya dijual kepada majalah Hello! yang berpangkalan di United Kingdom dengan harga RM14.5 juta.

Pada February 2008, selebiriti dan penyanyi terkenal Jennifer Lopez telah melahirkan anak kembar, Maximilian David dan Emme Maribel Muñiz, di mana bapa bayi tersebut adalah Marc Anthony.

Majalah People dilaporkan membayar RM25 juta untuk menerbitkan gambar eksklusif kembar tersebut yang mana muncul dalam keluaran Mac 2008.

Apabila Angelina Jolie mengumumkan bahawa dia menjangkakan melahirkan kembar pada bulan Mac 2008, orang ramai tidak dapat menampung kegembiraan mereka.

Setelah melahirkan Knox Leon dan Vivienne Marcheline Jolie-Pitt pada bulan Ogos tahun yang sama, banyak majalah hiburan membuat tawaran untuk mendapatkan gambar eksklusif bayi-bayi tersebut.

Majalah People dan Hello! telah bekerjasama dan menawarkan wang yang tersangat lumayan untuk ditolak, iaitu RM58.2 juta untuk mengambil gambar Knox Leon dan Vivienne Marcheline Jolie-Pitt.


Malcolm X : Pejuang Islam Yang Dibenci Oleh Kelompok Muslim Sendiri

Malcolm X dilahirkan sebagai Malcolm Little pada 19 Mei 1925 di Omaha, Nebraska. Ibunya, Louise Norton Little merupakan seorang suri rumah yang tidak pernah menang tangan dengan lapan orang cahaya mata keluarga mereka. Ayahnya pula, Earl Little, adalah seorang paderi pembaptisan dan penyokong tegar pemimpin Nasionalis Kulit Hitam iaitu Marcus Garvey.

Aktivisme bapa Malcolm telah mendorong kepada penerimaan pelbagai kecaman dan ancaman bunuh daripada organisasi agung kulit putih yang dikenali sebagai Black Legion sehingga menyebabkan mereka sekeluarga terpaksa hidup berpindah-randah semasa Malcolm masih kecil.

Walaupun telah berusaha melarikan diri daripada Legion, pada tahun 1929, kediaman mereka yang terletak di Lansing, Michigan akhirnya hangus dibakar. Dua tahun kemudian, mayat ayahnya pula dijumpai terbujur kaku selepas dilanggar kereta di tengah bandar. Pihak polis hanya mengesahkan kedua-dua kejadian ini berpunca disebabkan 'kemalangan' namun keluarga Little tahu bahawa alasan itu adalah untuk mengaburi perbuatan keji ahli Black Legion yang bermati-matian membenci mereka.

Setelah kematian ayahnya, kehidupan mereka sekeluarga amat miskin sehinggakan adakalanya mereka mengalas perut dengan memakan daun bunga dandelion. Pada tahun 1939, ibu Malcolm pula didapati menderita masalah mental dan dimasukkan ke sebuah hospital sakit jiwa sementara adik-beradik Malcolm terpaksa hidup berpecah-belah. Ada yang dihantar ke rumah anak yatim berlainan dan ada juga yang diletakkan di bawah jagaan keluarga angkat.

Mengimbas kembali zaman persekolahannya, Malcolm merupakan seorang anak murid yang cemerlang dalam pelajaran. Dia sering menggunakan masa terluang dengan membaca dan belajar tentang pelbagai perkara.

Namun, setelah salah seorang gurunya memberikan komen berbaur perkauman yang menyatakan dia hanya layak menjadi tukang kayu berbanding peguam, Malcolm terus hilang minat untuk belajar dan menamatkan pendidikan formalnya. Malcolm berpindah dari Pusat Jagaan Michigan untuk tinggal di Roxbury, Boston bersama kakak tirinya, Ella. Dia mula berjinak-jinak dengan aktiviti jenayah sepanjang zaman remajanya.

Pada tahun 1946, Malcolm dan rakan baiknya, Shorty, ditahan dan didakwa atas kesalahan memecah masuk rumah. Malcolm dijatuhkan hukuman 10 tahun penjara dan diberikan parol selepas selamat menjalani hukuman selama tujuh tahun.

Ketika tempoh inilah abangnya, Reginald, juga dipenjarakan pada tahun 1948 dan sering berbicara mengenai dirinya yang telah memeluk agama Islam. Reginald juga menyeru Malcolm agar menyertainya menjadi ahli dalam sebuah organisasi dipanggil Nation of Islam (NOI).

Dipenuhi rasa ingin tahu, Malcolm mula mempelajari ilmu dan ajaran nasionalisme kulit hitam diselit elemen Islam yang disampaikan pemimpin NOI iaitu Elijah Muhammad.

Ajaran Elijah menggunakan doktrin rasis iaitu masyarakat kulit putih akan sentiasa mempunyai agenda untuk menghalang golongan Afrika-Amerika daripada memperkasakan diri dan berjaya dalam bidang politik, ekonomi dan sosial. Antara matlamat lain organisasi Islam ekstrem itu ialah memperjuangkan hak untuk mempunyai negara merdeka sendiri yang terpisah daripada mana-mana orang kulit putih.

Sejak menyertai NOI, Malcolm berpegang teguh kepada setiap ilmu dan ajaran yang diberikan oleh pemimpin itu, termasuklah hidup membujang dan menahan nafsu sehingga dia mendirikan rumah tangga bersama Betty Shabazz pada tahun 1958. Malcolm yang telah memeluk Islam itu juga sanggup berhenti merokok, berjudi dan memakan makanan haram untuk memenuhi tuntutan agama.

Semasa menjadi tahanan, Malcolm menghabiskan masa berjam-jam setiap hari membaca buku di perpustakaan penjara untuk menambah ilmu mengenai Islam, malah Malcolm juga berjaya menghafal kamus selain mengasah kemahiran forensiknya dengan menyertai kelas perdebatan.

Ketika diberikan parol pada tahun 1952, Malcolm sudahpun menjadi seorang pengikut setia NOI dan menggunakan nama keluarga baru iaitu "X". Dia tidak lagi menggunakan nama keluarga "Little" kerana tradisi NOI yang menganggap nama keluarga kebiasaannya menggambarkan keturunan hamba.

Disebabkan kepintaran dan kepetahannya berkata-kata, Malcolm dilantik menjadi Wakil Kebangsaan dan jurucakap bagi NOI. Elijah Muhammad juga memberikannya tugas untuk membina tokong baru NOI di bandar-bandar seperti Detroit, Michigan dan Harlem. (Nota: NOI menukar nama kesemua tokong kepada masjid sebagai tambahan elemen Islam pada tahun 60-an untuk meningkatkan taraf kesahan organisasi keagamaan tersebut).

Malcolm mengasaskan sebuah akhbar berjudul "Muhammad Speaks" yang dicetak dari ruang bawah tanah di rumahnya dan mewajibkan kesemua ahli lelaki NOI menjual akhbar tersebut selain menggunakan radio dan televisyen untuk menyebarkan mesej NOI ke seluruh Amerika Syarikat.

Karisma, semangat dan keyakinannya telah menarik sejumlah bilangan ahli baru yang mengagumkan. Malcolm sering diberikan pujian kerana menjadi pemangkin kepada peningkatan anggota NOI daripada 500 orang pada tahun 1952 menjadi hampir 30,000 sehingga tahun 1963.

Orang awam dan kontroversi yang menyelubungi Malcolm menjadikan dirinya seperti magnet kepada pihak media. Malcolm telah muncul dalam program istimewa selama seminggu bersama Mike Wallace dalam rancangan "The Hate that Hate Produced" pada tahun 1959. Program ini menjelajahi prinsip asas NOI dan menjejak sejarah kemunculan Malcolm sebagai salah seorang pemimpin paling penting bagi organisasi itu.

Selepas siaran rancangan istimewa itu, Malcolm terpaksa berhadapan dengan realiti bahawa kemasyhurannya telah menenggelamkan nama mentornya, Elijah. Keadaan ini telah menyebabkan ketidakselesaan di pihak Malcolm. Ditambah pula dengan personaliti Malcolm yang mula menarik perhatian pihak kerajaan.

Dalam pada NOI semakin berkembang dan membesar, ejen FBI telah mula menyusup masuk ke dalam organisasi tersebut. Malah, ada seorang pengintip yang berpura-pura menjadi pengawal peribadi Malcolm. Mereka diam-diam memasang kamera, peranti pepijat, alat mengintip pendengaran serta peralatan pengawasan lain untuk memantau aktiviti kumpulan.

Kepercayaan Malcolm hancur punah semasa kemuncak gerakan hak-hak sivil pada tahun 1963. Dia mendapat tahu yang mentor dan pemimpin NOI, iaitu Elijah Muhammad, mempunyai hubungan sulit dengan enam orang wanita dari kalangan ahli kumpulan NOI sendiri. Tidak cukup dengan itu, Malcolm juga mengetahui yang ada antara hubungan terlarang ini yang telah menghasilkan anak tidak sah taraf.

Malcolm enggan menuruti permintaan Elijah supaya menyembunyikan kisah skandal dan anak-anak tidak sah taraf itu. Malcolm amat terkesan dan sungguh kecewa dengan tindakan Elijah kerana selama memperjuangkan NOI, Malcolm sentiasa menganggap Elijah sebagai seorang yang istimewa.

Malcolm juga berasa kesal kerana mengajak ramai orang menyertai organisasi itu yang kini dirasakan seperti sebuah pertubuhan yang telah menyeleweng dan berlandaskan penipuan.

Tidak berapa lama selepas penemuan itu, Malcolm menerima kritikan atas komen yang dibuat berkenaan pembunuhan Presiden AS John F. Kennedy. Komennya seolah-olah mengatakan perbuatan Kennedy telah terkena kepada batang hidungnya sendiri. Selepas mengeluarkan kenyataan pedas itu, Elijah telah "mendiamkan" Malcolm selama 90 hari namun Malcolm mengesyaki yang dia didiamkan atas sebab lain.

Pada bulan Mac 1964, Malcolm memutuskan hubungan dengan NOI dan menubuhkan the Muslim Mosque, Inc. kerana baginya, dia tidak boleh duduk berdiam diri dan mengabaikan penipuan serta kesesatan Elijah Muhammad.

Dalam tahun yang sama, Malcolm menunaikan haji di Mekah yang telah menjadi penyuntik semangat dan mengubah kehidupannya serta-merta. Beliau yang kini mengikuti ajaran Sunni mula menggunakan nama Islam iaitu el-Hajj Malik el-Shabazz dan buat pertama kalinya di Mekah, Malcolm berkongsi pendapat dan kepercayaannya dengan orang yang berlainan budaya dan mendapati respon yang diberikan adalah sangat positif serta memberangsangkan. Di sana, dia telah bertemu dengan ramai orang berkulit putih, berambut kuning, bermata biru dan sebagainya yang boleh digelar saudara.

Sekembalinya ke Amerika Syarikat, Malcolm mempunyai pandangan baru mengenai integrasi antara kaum dan harapan baru untuk masa depan. Keseimbangan serta keharmonian ini semuanya terletak pada ajaran agama Islam sebenar yang tidak mengenal bangsa, warna kulit dan perbezaan. Kali ini, setiap kali Malcolm membuka mulut, dia bukan hanya bersuara kepada warga Afrika-Amerika, malah mesej yang disampaikan merangkumi semua bangsa dan warna kulit.

Selepas Malcolm meletakkan jawatannya dalam Nation of Islam dan meninggalkan Elijah Muhammad, hubungan antara kedua-duanya menjadi tegang. Pemberi maklumat FBI yang sedang menyamar di NOI telah memberi amaran kepada pegawai atasan mereka bahawa Malcolm telah menjadi sasaran untuk dibunuh. Salah seorang ejen pengintip juga telah diarahkan untuk memasang bom di kereta Malcolm.

Selepas beberapa percubaan untuk membunuh Malcolm, dia jarang bergerak sendirian tanpa pengawal peribadi. Pada 14 Februari 1965, rumah kediaman Malcolm bersama isterinya, Betty dan empat anak perempuan mereka di East Elmhurts telah dibom. Namun, mereka terselamat daripada sebarang kecederaan fizikal. Walau bagaimanapun, hanya seminggu selepas itu, iaitu pada 21 Februari 1965, akhirnya musuh-musuh Malcolm berjaya juga membuat serangan sehingga mengorbankan nyawanya.

Ketika kejadian tersebut yang berlaku semasa perhimpunan persidangan di Dewan Audubon Manhattan, tiga orang lelaki telah naik ke pentas dan menembak Malcolm yang sedang menyampaikan ceramah dari jarak dekat sebanyak 15 kali. Malcolm ketika itu hanya berusia 39 tahun telah disahkan meninggalkan dunia sebelum tiba di Hospital Presbyterian Columbia New York.

Ribuan penyokong dan pengikut Malcolm membanjiri pengebumiannya. Malah, rakan-rakannya sendiri mengambil alih tugas penggali kubur dan memilih untuk menyimpan jenazah sahabat mereka sendiri.

Paling menyedihkan, tidak berapa lama selepas pemergian Malcolm, Betty selamat melahirkan dua orang lagi anak perempuan kembar mereka.

Pembunuh Malcolm yang kesemuanya ahli NOI iaitu Talmadge Hayer, Norman 3X Butler dan Thomas 15X Johnson dijatuhkan hukuman atas kesalahan membunuh darjah pertama pada bulan Mac 1966.

Legasi Malcolm X terus disebarkan dari satu generasi ke generasi yang lain sebagai subjek pelbagai dokumentari, buku dan filem. Minat orang ramai terhadap perjuangan Malcolm memuncak pada tahun 1992 setelah pengarah terkemuka Spike Lee menghasilkan filem bertajuk "Malcolm X" yang berkisarkan dirinya. Filem yang dibintangi Denzel Washington itu telah berjaya mendapat dua pencalonan dalam Anugerah Oscar.

Jenazah Malcolm X dikebumikan di Tanah Perkuburan Ferncliff di Hartsdale, New York.


Terkena Percikan Elektrik, Terus Mengaku Nabi : Ajaran Sesat Faizrakhman Di Russia

Pada tahun 2012, hasil maklumat dan intipan yang dilakukan, polis Russia menyerbu ke rumah Faizrakhman Sattarov.

Ketika itu Faizrakhman sudah berusia 83 tahun. Hasil serbuan itu didapati wujud satu jalinan terowong yang digali sekian lama, bersambung dengan kediamannya. Yang lebih menakjubkan, bukan satu atau dua bilik sempit berjaya digali oleh beliau dan pengikutnya - wujud lapan tingkat bilik bawah tanah yang dibina bagi menempatkan kesemua yang percaya 'kebenaran' yang dibawa Faizrakhman.

Tidak diketahui dengan jelas apa sebenarnya yang mengubah pemikiran Faizrakhman. Dia terkenal sebagai seorang alim ulama' di Republik Tatarstan, yang tertakluk dalam pentadbiran Persekutuan Russia.

Pernah menjawat jawatan mufti pada era pertengahan 1960-an, Faizrakhman mula berubah selepas insiden hampir terkena percikan elektrik daripada wayar sebuah bas,  dipercayai oleh beliau sebagai petunjuk daripada Tuhan.

Ekoran kesedaran itu, dia menubuhkan gerakannya sendiri pada tahun 1970-an, membawa bersama lebih kurang 70 orang pengikut. Faizrakhman mula mengatakan dirinya adalah Nabi dan Rasul yang diutus bagi menyelamatkan manusia daripada kesesatan. Mengakui dirinya khalifah Islam, mesejnya kepada pengikutnya berkisar kepada usaha untuk membina semula sistem khalifah di bumi.

Walaupun diisytiharkan sebagai ajaran sesat oleh majoriti ahli agama Islam Russia, pengikut setianya yang menggelarkan diri mereka sebagai 'Muammin' tetap berpegang teguh dengan pegangan yang Faizrakhman adalah seorang Nabi dan Rasul.

Bagi mengabdikan diri mereka pada kepercayaan yang mereka pegang, Faizrakhman dan pengikutnya berpindah ke sebuah rumah tiga tingkat yang terletak di wilayah Kazan pada tahun 1996. Di sinilah bermulanya kegiatan mereka secara serius, dengan gerakan tersebut mengisytiharkan kawasan mereka bebas daripada undang-undang dan hubungan dengan dunia luar.

Sebuah madrasah juga dibuka bagi membolehkan penyebaran ajaran mereka berjaya dilakukan dengan lebih terbuka. Untuk menempatkan pengikutnya, kumpulan 'Muammin' mula mengorek kawasan bawah tanah rumah pusat kegiatan mereka bagi membina bilik-bilik sebanyak lapan tingkat semuanya. Setiap satu tingkat dilengkapi dengan kemudahan bilik air, sinki serta dapur memasak.

Ruang itu siap sepenuhnya pada tahun 1997. Secara sembunyi mereka semua hidup dalam komuniti mereka itu, terasing daripada masyarakat.

Hanya pada tahun 2012 kegiatan mereka ditemui. Ekoran siasatan yang dilakukan ke atas pembunuhan beberapa orang ahli agama Tatarstan serta serangan yang semakin kerap berlaku dipercayai dilakukan kumpulan radikal, pihak polis bertindak menyerbu ke rumah Faizrakhman. Dalam serbuan tersebut ditemui jalan masuk ke bahagian bawah tanah yang telah dibina lebih 15 tahun. Apa yang mereka temui, sangat mengejutkan masyarakat Russia.

Dalam serbuan pada 1 Ogos 2012 yang dijalankan, pihak polis menemui beberapa keluarga yang menjalani hidup mereka dalam keadaan daif. Lebih 38 orang dewasa hidup di bawah tanah bersama dengan 27 orang kanak-kanak.

Pasangan-pasangan kumpulan Muammin yang sudah berkahwin dan melahirkan anak di situ tanpa bantuan luar, bertindak menghalang anak mereka untuk terus tinggal dalam kawasan tersebut, membesar tanpa pernah dibenarkan meninggalkan kediaman mereka dengan majoritinya tidak pernah tahu ada kehidupan lain di luar mereka.

Kesemua mereka percaya Faizrakhman adalah seorang Nabi yang diutus serta mempelajari kitab dan buku yang dikarang sendiri beliau. Semasa serbuan dilakukan, pihak polis mendapati Faizrakhman berada dalam keadaan tenat,tidak mampu bangkit serta meracau-racau, dijaga oleh pengikutnya.

Khalifah wilayah mereka serta pengikut Faizrakhman paling setia, Gumar Ganiyev tetap mempertahankan tidak berlaku sebarang salah laku, dalam segala perbuatan mereka. Seluruh pengikut gerakan Faizrakhman percaya syaitan telah menghantar tenteranya, bagi memusnahkan kehidupan Islam yang telah mereka bina selama ini.


5 Bahan Bahaya dan Terlarang Yang Dahulunya Dianggap Sebagai Penawar

Pernahkah anda bayangkan doktor anda mengesyorkan untuk mengambil kokain sekiranya sakit tekak? Bagaimana pula dengan heroin untuk menyembuhkan batuk anda? Sekiranya anda hidup pada awal tahun 1900-an, itulah rawatan mujarab yang disyorkan oleh para doktor.

Ubat-ubatan tertentu yang mengandungi dadah yang kita anggap haram, salah di sisi undang-undang dan berbahaya hari ini, pernah digunakan sebagai bahan penyembuhan yang mujarab dalam rawatan untuk penyakit umum suatu masa dahulu.

Setelah bertahun-tahun lamanya, dadah-dadah ini telah dikaji semula dan dikeluarkan daripada senarai ubatan doktor dan juga farmasi walaupun tidak semua, hanya untuk tujuan yang benar-benar memerlukannya sahaja. Kami ingin kongsikan beberapa daripada bahan terlarang yang suatu masa dahulu dianggap ubat mujarab ini.

Pada akhir tahan 1800-an dan awal 1900-an, kokain tidak dianggap berbahaya seperti sekarang. Malah, Sigmund Freud yang merupakan seorang penulis telah menerbitkan artikel bertajuk "Uber Coca" yang menceritakan kesan positif dalam penggunaan kokain.

Dia telah menggariskan bagaimana ia digunakan untuk menyembuhkan sakit gigi, sakit tekak dan juga dapat meningkatkan stamina. Freud juga berhujah bahawa daun koka yang digunakan untuk menghasilkan kokain, boleh digunakan dengan berkesan untuk merawat ketagihan morfin dan alkohol. Malah ada yang menggunakan kokain untuk rawatan rambut dan kulit kepala.

Satu lagi kejutan tambahan ialah sebelum tahun 1903, daun koka merupakan salah satu ramuan utama dalam minuman ringan Coca-Cola. Namun, disebabkan peningkatan kematian akibat kokain, syarikat pengeluar minuman itu terpaksa mencari alternatif lain yang kurang membahayakan.

Sebelum tahun 1920-an, orang ramai percaya bahawa heroin adalah ubat yang mujarab. Ia telah ditakrifkan oleh ramai pakar perubatan sebagai ubat penahan batuk, penahan sakit dan sumber bagi mengurangkan kesakitan kronik termasuk mereka yang mempunyai tumor.

Syarikat farmaseutikal gergasi Bayer yang menghasilkan ubat aspirin untuk bayi dan Alka Seltzer, sebenarnya telah memasarkan heroin untuk digunakan kepada kanak-kanak yang menghidap penyakit tuberkulosis atau batuk kering sebagai ubat penahan sakit dan batuk yang dialami penghidap.

Sebelum penggunaan heroin diharamkan pada tahun 1920, ia juga selalu digunakan oleh sebahagian pakar anestetik semasa pembedahan menggantikan bahan anestetik sedia ada. Kini, heroin dianggap sebagai salah satu dadah yang paling berbahaya di dunia.

Kini, sesetengah doktor dan farmaseutikal telah mencadangkan kembali penggunaan heroin dan berharap ia dipertimbangkan sebagai salah satu ubat yang selamat digunakan oleh pesakit kanser.

Dadah rekriasi yang popular ini biasanya dikenali sebagai ekstasi atau molly dan pada asalnya diciptakan sebagai pil kurus. Ia tidaklah begitu pelik memandangkan kesan sampingannya termasuk muntah berlebihan atau cirit-birit.

Pencipta asal dadah ini adalah sebuah syarikat farmaseutikal dari Jerman iaitu Merck. Mereka akhirnya berhenti menghasilkannya tetapi ubat ini terus dikaji oleh syarikat lain.

Alexander Shulgin, seorang ahli kimia dari Dow Chemical Company telah menumpukan masa untuk meneliti kualiti terapeutiknya dan dilaporkan sebagai manusia pertama yang menggunakan ekstasi seperti yang ada sekarang.

Dia yang juga dikenali sebagai "Bapa Ekstasi" telah mengedarkan MDMA tulen kepada isteri dan rakan-rakannya serta merekodkan hasil daripada menggunakannya. Dia juga berhujah bahawa ubat itu boleh digunakan oleh warga emas yang mempunyai PSTD. Kini, idea penggunaan ekstasi telah diperdebatkan semula.

Dengan semua iklan di akhbar dan televisyen tentang kesan negatif rokok, ianya sukar dibayangkan bahawa suatu masa dahulu rokok pernah diluluskan oleh doktor sebagai penawar.

Sesetengah doktor telah mengesyorkan rokok adalah penawar bagi penyakit umum seperti sakit tekak. Ikla dari syarikat tembakau terkemuka seperti Lucky Strike malah sering mendakwa rokok dan tembakau boleh digunakan untuk melegakan kerongkong daripada kegatalan dan batuk.

Rokok dan tembakau sering disyorkan sebagai ubat kerana ia merupakan satu taktik pemasaran yang berjaya sehinggalah pada akhir tahun 1960-an. Selepas itu pada tahun 1964, Surgeon General telah mengeluarkan laporan terperinci tentang kesan sampingan negatif merokok.

Kita tahu bahawa cendawan psikedelik atau cendawan magik ini adalah bahan yang digunakan untuk berasa khayal seperti yang banyak dimakan oleh hippies satu masa dahulu.

Namun, sebelum zaman hippies lagi, psilosibin (bahan aktif dalam cendawan ini) sebenarnya telah diteliti sebagai rawatan untuk pelbagai penyakit psikologi serta medium untuk mencapai tahap pemahaman mental yang lebih tinggi.

Seorang penulis terkenal iaitu Aldous Huxley bahkan telah menggunakan cendawan magik ini untuk merasai "pengalaman berwawasan" dan menulis bahawa menjadi khayal dengan cendawan ini adalah cara terbaik untuk merasai dunia.

Semasa Perang Dunia Kedua pula, bahan psilosibin ini telah dikaji dan digunakan sebagai bahan untuk bercakap benar dalam menjalankan soal siasat terhadap tawanan. Ia juga dijadikan alternatif lain untuk bahan sintetik bagi meningkatkan adrenalin.


10 Spesis Haiwan Kacukan Yang Paling Pelik Dan Unik Pernah Dihasilkan

Pada tahun 1970, kejuruteraan genetik mula melakukan kerja-kerja mereka. Ia merupakan aplikasi terhadap haiwan yang telah ditolak oleh orang ramai sama ada dari golongan saintifik atau tidak.

Ia muka terkenal dengan penghasilan kambing biri-biri Dolly pada tahun 1990-an. Ramaio orang mempersoalkan dengan rasa takut mengenai kemungkinan penerapan teknik ini terhadap manusia.

Namun, ia tidak menghalang para saintis daripada meneruskan kerja mereka terhadap kebanyakan haiwan dan tumbuh-tumbuhan lain. Hasil kerja mereka kadang-kala berguna namun juga terdapat kegagalan.

Usaha pengacukan tersebut telah menghasilkan spesis baru yang mempunyai nama-nama yang anda tak pernah dengar. iluminasi.com kongsikan 10 spesis haiwan kacukan yang paling pelik dan unik pernah dihasilkan.

Ini adalah jenis campuran yang sukar untuk berlaku secara semulajadi, tetapi ia wujud disebabkan oleh bukan proses semulajadi.

Haiwan ini adalah ciptaan Taiwan yang mula didedahkan kepada orang awam pada tahun 1980-an.

Ia merukapan gabungan ikan Midas cichlid dan Redhead cichlid. Spesis baru yang dihasilkan ini kadang-kala mengalami masalah seperti ketidakupayaan untuk makan atau membiak.

Kacukan antara kuda belang jantan dan kuda equidae betina. Haiwan hibrid lain yang jatuh dalam keluarga sama merupakan hasil daripada kecukan antara kuda belang dan kuda (zebra dan horse), mewujudkan Zorse.

Juga terdapat Zonkey (zebra dan donkey), hasil kacukan antara kuda belang dan keldai, serta Zonie (zebra dan pony).

Mungkin ramai yang tak mengenali haiwan ini, namun "Dzo" adalah hasil kacukan antara yak dan lembu. Dzo betina menghasilkan susu yang lebih banyak daripada haiwan asli ini dan tidak mempunyai masalah pembiakan.

Walaupun begitu, dzo jantan adalah tidak subur. Secara umumnya, kedua-dua jantina dzo bersaiz lebih besar daripada yak dan lembu.

Kacukan yang dilakukan antara unta Arab dan Lama sentiasa memberikan hasil yang sangat baik.

Disebabkan lama mempunyai tubuh yang sangat rendah dan unta pula bertubuh tinggi, pembiakan campuran ini adalah satu-satunya cara untuk menghasilkan Cama (camel dan lama), yang mana sentiasa subur.

Tidak seperti beruang kutub yang hidup di dalam air, beruang Grizzly-Polar ditemui di tanah yang berais.

Ia hidup di ruang pembekuan terbuka dan ini tidak menyebabkan sebarang masalah bagi spesis ini. Haiwan kacukan ini boleh hidup, makan dan membiak dalam ais sepanjang tahun.

Proses kacukan antara coyote dan serigala bukanlah satu idea yang eksotik kerana serigala sememangnya terkenal dengan memiliki genetik coyote di dalam badan mereka.

Namun, bukan semua jenis serigala mempunyai ciri ini dan ia membawa kepada hasil kejayaan hibrid. Hanya serigala merah sahaja yang sesuai untuk proses ini.

Pengacukan kucing domestik dengan kucing liar Afrika menghasilkan baka baru yang baik dengan ciri psikologi baru.

Kucing Savannah yang dihasilkan hampir sama dengan anjing kerana ia sangat setia kepada manusia.

Seperti yang anda lihat pada gabungan nama ini, Wholphin adalah hasil kacukan antara ikan paus dan ikan lumba-lumba (whale dan dolphin). Haiwan pertama yang pernah dikacuk jenis ini dinamakan sebagai Kekaimalu.

Kekaimalu tidak mempunyai masalah untuk membiak, namun semakin ia membesar kesuburannya menurun.

Pengacukan antara lebah Eropah dan lebah Afrika Selatan telah menghasilkan lebah yang sangat dahsyat, dikenal sebagai lebah pembunuh atau killer bee.

Haiwan hibrid ini wujud akibat kesilapan yang dilakukan oleh ahli biologi, Warwick Kerr. Beliau sebenarnya berniat untuk menghasilkan lebah yang boleh menghasilkan lebih banyak madu.

Namun kesilapan beliau telah membuatkan hidupan terutamanya manusia menjadi bahaya, menghasilkan serangga yang mampu membunuh manusia.

Pengacukan harimau dan singa mengakibatkan terhasilnya haiwan yang sukar untuk menemui habitatnya secara semulajadi. Kacukan kedua-dua haiwan ini menjadi "Liger", gabungan Lion dan Tiger.

Liger sangat suka berenang dan merupakan haiwan yang tersangat sosial. Haiwan ini adalah spesis yang terbesar dalam keluarga kucing.


Fahami Mengapa Banyak Kereta Terpakai Jepun (Recon) di Malaysia

Anda salah seorang peminat kereta 'recon' atau 'reconditioned vehicle' yang nampaknya semakin mendapat tempat di negara kita khasnya melibatkan jenama-jenama dari Jepun?

Kemasukan kereta recon ini memberikan banyak pilihan pada pengguna kerana banyak model-model yang tidak masuk secara rasmi kini boleh didapati pada harga yang agak berbaloi untuk dibeli.

Kerajaan kita yang membenarkan syarikat pengedar membawa masuk kenderaan berstatus 'recon' ini dengan beberapa syarat tertentu, membantu membanyakkan lagi kemasukan model-model terpakai ini ke Malaysia.

Pernahkah anda terfikir mengapa banyak sangat kereta recon ini datang dari Jepun, dalam keadaan yang baik serta nampak macam baru?

Satu masalah besar berkenaan pemilikan kereta di Jepun - walaupun negara tersebut terkenal sebagai sebuah negara pengeluar kereta dunia; kos pemilikan dan tanggungan sesebuah kereta di sana yang layak dikatakan terlalu tinggi.

Untuk sebuah kereta baru dijual, pemilik tidak perlu menjalani apa-apa ujian keselamatan dalam tempoh 3 tahun.

Tamat tempoh 3 tahun tersebut, bermulalah 'mimpi ngeri' bagi setiap pemilik kereta di Jepun. Bermula tahun ketiga, pemilik perlu membawa kenderaan mereka untuk menjalani ujian kelulusan bagi membolehkan kereta itu digunakan.

Ujian itu pula perlu diulang setiap selang 2 tahun selagi mana kenderaan itu mahu terus digunakan.

Kewujudan ujian yang digelarkan 'shaken' inilah yang menjadi penyebab utama kenapa banyak kereta terpakai Jepun sampai ke Malaysia.

Untuk semua jenis kenderaan yang mempunyai kapasiti enjin 250cc dan ke atas, kesemuanya wajib menjalani ujian bagi menentukan tahap kesesuaian penggunaan kenderaan di atas jalan raya.

Untuk pemeriksaan sebuah kenderaan bersaiz kecil, yuran yang dikenakan adalah sekitar ¥100,000 atau RM3,695 dan untuk kenderaan besar pula mampu mencecah ¥200,000 atau RM7,388 sekali ujian.

Sesebuah kenderaan akan diperiksa keseluruhan bahagian dan peralatannya. Kereta itu turut dinilai ketepatan bacaan meternya, di mana tayar kereta akan digerakkan di atas penggolek pada kelajuan 40km/j agar meter kereta perlu dilaras semula jika perlu.

Ujian seterusnya melibatkan ujian emisi asap di mana tahap karbon monoksida sesebuah kenderaan diukur, dengan penanda arasnya berbeza mengikut tahap usia kenderaan.

Gagal ujian ini boleh mengakibatkan kenderaan gagal dianggap lulus. Sistem brek kenderaan turut diuji bagi memastikan kesemuanya berjalan lancar.

Selepas lulus kesemua ujian ini, barulah pemeriksa akan menguji perkara-perkara kecil seperti lampu brek dan lampu isyarat serta bahagian bawah enjin untuk mengenalpasti wujud sebarang masalah yang meninggikan risiko kenderaan.

Hanya selepas itu barulah kenderaan yang lulus dibenarkan untuk terus digunakan.

Sekiranya kenderaan seseorang pemilik tidak melepasi ujian yang dijalankan, mereka perlulah melakukan pembaikian, penambahbaikan atau penggantian.

Sebagai contoh sekiranya saiz tayar yang dipasang didapati tidak sesuai dengan kenderaan tersebut, pemilik perlulah menukarkan tayar tersebut terlebih dahulu sebelum kelulusan dibenarkan.

Tayar yang dipasang juga perlulah sesuai dengan musim cuaca mereka.

Bagi kenderaan-kenderaan yang telah menjalani proses modifikasi tanpa kelulusan, kenderaan tersebut akan ditampalkan dengan sejenis pelekat yang menandakan kenderaan tersebut tidak selamat untuk berada di jalan raya.

Kenderaan yang gagal dalam ujian shaken dan ditampal pelekat tidak selamat kerana modifikasi yang melanggar spesifikasi, dianggap tidak layak digunakan di jalan raya Jepun.

Kos pembaikian kenderaan di Jepun juga agak tinggi, berikutan penawaran perkhidmatan yang kurang diceburi masyarakat sana.

Ini membolehkan pihak bengkel mengenakan harga servis dan pembaikian tidak munasabah, menyebabkan pemilik yang gagal lulus ujian 'shaken' kebiasaannya mengambil langkah mudah; melupuskan sahaja kenderaan tersebut atau menjualnya pada pasaran luar.

Ramai juga pemilik merasakan kos untuk menanggung ujian 'shaken' tidak lagi berbaloi dalam terus menjaga kualiti kereta mereka, jadi lebih mudah bagi mereka mengeksport keluar kereta mereka untuk dijual dalam pasaran kereta terpakai (second hand).

Itulah sebabnya di negara kita banyak kereta 'recon' Jepun dijual, dengan pelbagai pilihan ditawarkan pada harga lebih murah serta jumlah jarak perjalanan yang rendah.

Ini kerana orang Jepun dah malas nak fikir pasal maintenance kereta mereka.


5 Pesawat Perang Paling Mahal Di Dunia

Kebanyakan negara maju dan terkaya di dunia banyak membelanjakan wang untuk sektor ketenteraan bagi memastikan perlindungan yang diperlukan untuk rakyat mereka dan mempertahankan tanah mereka terhadap sebarang serangan.

Negara-negara ini boleh digambarkan sebagai berkuasa yang menggunakan wang mereka dan teknologi terkini untuk membangunkan senjata yang sudah mereka miliki dan untuk mencipta yang baru.

Berbeza dengan negara-negara miskin dan negara-negara membangun yang membelanjakan sebahagian besar wang yang mereka miliki untuk keperluan asas seperti makanan dan minuman.

Antara senjata yang digunakan oleh negara-negara berkuasa adalah pesawat tentera yang berbeza-beza mengikut harga mereka.

Adakah anda tahu antara pesawat tentera termahal di dunia mencecah harga berbilion ringgit? iluminasi.com kongsikan 5 pesawat tempur tentera yang paling mahal di dunia.

Pesawat milik China, Chengdu J-20 Black Eagle ini adalah pesawat tempur generasi kelima dengan enjin kembar dan mempunyai pelbagai peranan. Ia memulakan perkhidmatan dengan Angkatan Tentera Udara Pembebasan Rakyat China pada tahun 2017.

Republik Rakyat China mengganggarkan bahawa mereka akan menggunakan pesawat ini sehingga tahun 2050-an.

Enjin berkembar turbofan memberikan J-20 kelajuan maksimum 2,127 kiometer sejam.

Perjanjian Lockheed Martin pada tahun 2001 untuk membina pesawat senyap berkelajuan supersonik ini merupakan kontrak kenteteraan yang paling besar pada ketika itu.

F-35, yang bertujuan untuk menggantikan pesawat yang semakin berusia telah dibangunkan sebagai sebahagian daripada program Joint Strike Fighter antara A.S. dan sekutunya dan dikritik sebagai kurang berkeupayaan dan terlebih berat.

Ini menjadikannya sebagai satu sasaran yang mudah bagi pihak musuh.

Lebih buruk, dari tahun 2007 hingga 2008, pengintip siber telah menyusup masuk ke dalam sistem dan mencuri kod komputer sebanyak 7.5 juta baris yang terdapat dalam program Joint Strike Fighter.

Ini sekaligus menimbukkan kebimbangan bahawa pihak musuh mampu menghasilkan F-35 dan mengeskploitasi kelemahannya.

Pada April 2009, Lockheed Martin berkata mereka tidak percaya bahawa program itu telah dikompromikan.

Pesawat Amerika Syarikat versi yang terbaru dan paling canggih, F-35C adalah milik Tentera Laut AS.

Sama seperti F-35B Lightning II, jet pejuang generasi kelima ini menggabungkan keupayaan menyerang udara ke udara dan udara ke darat.

Ia merupakan pesawat dalam keluarga F-35 yang paling mahal dan mempunyai sayap yang lebih besar serta gear pendaratan yang lebih kukuh.

Pesawat ini dikuasakan oleh sebuah enjin turbofan Pratt & Whitney F135-PW-100 yang memberikannya kelajuan maksimum 1,931 kilometer sejam atau pada skala Mach 2.

Pertama kali dihasilkan ketika Perang Dingin sebagai kerangka pesawat untuk bersaing dengan pesawat Soviet yang tidak pernah dibina, F-22 digelarkan oleh pengeluarnya, Lockheed Martin sebagai pesawat tempur terbaik di dunia secara keseluruhan.

Ia boleh menembak jatuh peluru berpandu musuh, terbang pada jarak jauh dengan kelajuan supersonik dan mengelak dari hampir semua jenis pengesanan radar.

Namun, Senat Amerika berhujah sama ada mereka mahu menghasilkan 7 unit lagi dengan kos RM6.94 bilion. Projek paksi itu mampu memberikan kerja kepada 25,000 rakyat Amerika Syarikat.

Juga digelar sebagai "Stealth Bomber", B-2 Spirit adalah pesawat tentera yang termahal di dunia. Ia terlalu mahal sehinggakan Kongres telah mengurangkan pesanan pembeliannya pada tahun 1980-an daripada 132 unit kepada 21 unit sahaja.

Sesuai dengan harganya, B-2 Spirit dilengkapi dengan rekabentuk dan keupayaan luar biasa.

Ia mempunyai teknologi senyap yang membolehkannya menyerang pelbagai sasaran musuh dengan mudah dan sangat sukar untuk dikesan sama ada melalui elektromagnetik, inframerah, akustik, visual atau isyarat radar.

B-2 Spirit dilengkapi dengan pelbagai jenis senjata berlainan sama konvesional atau nuklear dan boleh menembusi pertahanan anti pesawat yang padat disebabkan oleh teknologi senyapnya yang maju.

Pesawat tentera termahal di dunia ini melakukan penerbangan pertamanya pada 17 Julai 1989.


Ini Sebab Mengapa Louis Vuitton Konsisten Sebagai Jenama Paling Terkenal

Cuba anda bayangkan ini, seutas beg kulit berwarna coklat dihiasi dengan monogram LV berwarna karamel dengan hiasan berbentuk "quatrefoil". Tak sukar untuk meneka dan hampir semua orang tahu nama jenama ini.

Hari ini terdapat pelbagai jenama mewah di pasaran namun Louis Vuitton adalah yang paling menonjol daripada yang lain. Ramai orang di seluruh dunia meminati beg eksklusif, pakaian dan wangian Louis Vuitton.

Namun, apakah rahsia kejayaan jenama ini? Apa yang membuatkan jenama ini mampu bertahan untuk berdekad-dekad lamanya? Tak lain dan tak bukan kombinasi kualiti, eksklusiviti dan inovasi.

iluminasi.com kongsikan dengan lebih lanjut rahsia disebalik kejayaan Louis Vuitton.

Louis Vuitton Malletier adalah seorang pembuat beg pakaian yang menubuhkan jenama mewah Perancis pada tahun 1854. Beliau memberi tumpuan kepada pasaran mewah dan terkenal dengan reka bentuknya yang hebat.

Oleh itu, pereka ini diberikan tugas-tugas terhormat untuk menghasilkan bagasi khas untuk isteri maharaja Perancis iaitu  Napoleon III.

Kemudian pada tahun 1896, Louis Vuitton memperkenalkan monogram LV yang terkemuka pada begnya, reka bentuk yang sangat popular pada hari ini.

Untuk bertahun lamanya, Louis Vuitton memperkenalkan beberapa beg yang paling terkenal di dunia, seperti Speedy Bag dan Neverote Tote.

Pada tahun 1997, jenama itu mula mereka pakaian wanita dan tiga tahun kemudian mereka mengembangkan sayap meliputi pakaian lelaki juga.

Kini, Louis Vuitton adalah syarikat yang bernilai berbilion-bilion ringgit, tidak hanya memnjual beg tetapi juga pakaian, kasut, jam tangan, perhiasan, aksesori dan minyak wangi. Dan kejayaan mereka terus membina dan membina. Tetapi bagaimana?

Dari hari pertama, kualiti sentiasa menjadi teras setiap satu produk Louis Vuitton. Dan strategi ini telah membuahkan hasil. Louis Vuitton tidak melakukan pemasaran sebaliknya mereka hanya menghasilkan produk yang luar biasa dari segi reka bentuk dan ketukangan mereka.

Setiap beg yang dibuat oleh Louis Vuitton adalah buatan tangan sendiri dengan penuh teliti.

Dan walaupun syarikat kini beroperasi pada skala yang sangat besar, mereka masih tahu bagaimana untuk mengekalkan "perasaan" sebagai sebuah syarikat kecil.

Eksklusif adalah salah satu lagi rahsia untuk kejayaan jenama ini. Louis Vuitton sentiasa cuba mengatasi pengeluaran besar-besaran dengan siri edisi terhad.

Ini bermakna bahawa tidak semua orang akan memiliki beg yang sama. Ini bererti bahawa mereka yang berjaya mendapatkan beg edisi terhad, merasakan perasaan eksklusiviti yang tak dapat dibayangkan.

Apabila produk dihasilkan dalam jumlah yang kecil, ia seolah-oleh mewujudkan gelombang yang membuatkan orang ramai serta-merta mahu mendapatakan gaya terbaru beg tersebut.

Oleh kerana edisi terhad, senarai menunggu menjadi lebih panjang dan lebih lama, membuatkan keingingan terhadap produk tersebut semakin memuncak.

Louis Vuitton terus mencipta dan berjaya kerana ia menyesuaikan diri dengan keperluan pelanggannya. Louis Vuitton tahu bagaimana untuk membuat pembaharuan dan dalam masa yang sama mengekalkan tradisi klasik mereka.

Melalui pelbagai kerjasama, jenama itu telah berkolaborasi dengan selebriti dan pereka seperti Jeff Koons, Takashi Murakami dan Pharrell Williams yang mana semuanya telah menghasilkan jenama edisi terhad mereka sendiri.

LV juga melakukan kolaborasi bersama jenama Supreme yang menjadi kegilaan ramai. Cara ini sangat membantu jenama ini menangkap pelanggan yang baru dan muda.

Monogram LV yang ringkas tetapi elegan dikenali di seluruh dunia. Namun ia adalah gabungan ketiga-tiga nilai iaitu kualiti, eksklusiviti dan inovasi yang menjadikan resipi ini sempurna untuk kejayaan yang tidak berpanjangan.